2006R0865 — EL — 12.12.2013 — 003.001

Το έγγραφο αυτό συνιστά βοήθημα τεκμηρίωσης και δεν δεσμεύει τα κοινοτικά όργανα

Τροποποιείται από:









▼B

ΚΑΝΟΝΙΣΜΌΣ (ΕΚ) αριθ. 865/2006 ΤΗΣ ΕΠΙΤΡΟΠΉΣ

της 4ης Μαΐου 2006

για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους







Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: ▼M2 Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους ( 1 ), και ιδίως το άρθρο 19 παράγραφοι 2, 3 και 4, ▼B τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους ( 2 ), και ιδίως το άρθρο 19 σημεία 1, 2 και 4, Εκτιμώντας τα ακόλουθα: (1) Απαιτείται να θεσπιστούν διατάξεις για την εφαρμογή του κανονισμού (ΕΚ) αριθ. 338/97 και για την εξασφάλιση της συμμόρφωσης με τις διατάξεις της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES), (εφεξής «η σύμβαση»). (2) Για να εξασφαλισθεί η ενιαία εφαρμογή του κανονισμού (ΕΚ) αριθ. 338/97, είναι απαραίτητο να καθορισθούν αναλυτικά προϋποθέσεις και κριτήρια για την εξέταση των αιτήσεων έκδοσης αδειών και πιστοποιητικών και για την έκδοση, ισχύ και χρήση των εν λόγω εγγράφων. Συνεπώς, είναι σκόπιμο να καθορισθούν υποδείγματα εντύπων για έκαστο των ως άνω εγγράφων. (3) Είναι επιπλέον αναγκαίο να καθορισθούν αναλυτικά διατάξεις σχετικά με τις προϋποθέσεις και τα κριτήρια μεταχείρισης των δειγμάτων ζωικών ειδών που έχουν γεννηθεί και ανατραφεί σε αιχμαλωσία και των δειγμάτων φυτικών ειδών που έχουν πολλαπλασιαστεί τεχνητά ώστε να διασφαλιστεί η κοινή εφαρμογή των παρεκκλίσεων που ισχύουν για τα εν λόγω δείγματα. (4) Οι παρεκκλίσεις για δείγματα τα οποία αποτελούν προσωπικά ή οικιακά αντικείμενα, όπως προβλέπεται στο άρθρο 7 παράγραφος 3 του κανονισμού (ΕΚ) αριθ. 338/97, απαιτούν τη θέσπιση συγκεκριμένων διατάξεων για την εξασφάλιση της συμμόρφωσης με το άρθρο VII παράγραφος 3 της σύμβασης. (5) Για να εξασφαλιστεί η ενιαία εφαρμογή γενικών παρεκκλίσεων από τις απαγορεύσεις εσωτερικού εμπορίου στις οποίες αναφέρεται το άρθρο 8 παράγραφος 1 του κανονισμού (ΕΚ) αριθ. 338/97 επιβάλλεται να θεσπιστούν προϋποθέσεις και κριτήρια όσον αφορά τον καθορισμό τους. (6) Είναι απαραίτητο να καθοριστούν διαδικασίες σήμανσης ορισμένων δειγμάτων ειδών ώστε να διευκολυνθεί η ταυτοποίησή τους και να διασφαλιστεί η εφαρμογή των διατάξεων του κανονισμού (ΕΚ) αριθ. 338/97. (7) Πρέπει να θεσπιστούν διατάξεις όσον αφορά το περιεχόμενο, τη μορφή και την υποβολή των περιοδικών εκθέσεων που προβλέπονται στον κανονισμό (ΕΚ) αριθ. 338/97. (8) Κατά την εξέταση μελλοντικών τροποποιήσεων των παραρτημάτων του κανονισμού (ΕΚ) αριθ. 338/97, πρέπει να είναι διαθέσιμες όλες οι σχετικές πληροφορίες, ιδίως όσον αφορά την κατάσταση των δειγμάτων από βιολογική και εμπορική άποψη, τη χρήση τους και τις μεθόδους ελέγχου του εμπορίου τους. (9) Κατά την δωδέκατη σύνοδο της διάσκεψης των μερών της σύμβασης, που πραγματοποιήθηκε στο Σαντιάγο της Χιλής από τις 3 έως τις 15 Νοεμβρίου 2002, εγκρίθηκαν ορισμένα ψηφίσματα τα οποία μεταξύ άλλων αφορούσαν τις απλοποιημένες διαδικασίες για την έκδοση αδειών και πιστοποιητικών, ένα ειδικό πιστοποιητικό για τη διευκόλυνση της μετακίνησης δειγμάτων ορισμένων κατηγοριών που αποτελούν μέρος περιοδεύουσας έκθεσης, επιπλέον αποκλίσεις σχετικά με τα προσωπικά αντικείμενα, ενημερωμένες προδιαγραφές σχετικά με τη σήμανση των δοχείων για χαβιάρι και άλλα μέτρα τεχνικού χαρακτήρα για τρέχοντα θέματα, συμπεριλαμβανόμενης της μεταβολής των κωδικών στις άδειες και τα πιστοποιητικά καθώς και τις τροποποιήσεις του καταλόγου τυποποιημένων αναφορών για τον καθορισμό της ονομασίας των ειδών που περιλαμβάνονται στα προσαρτήματα της σύμβασης, και πρέπει συνεπώς να ληφθούν υπόψη τα εν λόγω ψηφίσματα. (10) Δεδομένου του διοικητικού φόρτου που συνεπάγεται η κανονιστική ρύθμιση των εξαγωγών και των εισαγωγών ζωντανών ζώων τα οποία έχουν γεννηθεί και εκτραφεί σε αιχμαλωσία και αποτελούν προσωπικές ιδιοκτησίες, καθώς και των ζώων που αποτελούν προσωπικές ιδιοκτησίες και έχουν εισαχθεί στην Κοινότητα πριν από την εφαρμογή του κανονισμού (ΕΚ) αριθ. 338/97, του κανονισμού (ΕΟΚ) αριθ. 3626/82 του Συμβουλίου, της 3ης Δεκεμβρίου 1982, για την εφαρμογή στην Κοινότητα της σύμβασης για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση ( 3 ) ή των διατάξεων της εθνικής νομοθεσίας για την εφαρμογή της σύμβασης, και δεδομένου ότι ανάλογες εισαγωγές και εξαγωγές δεν αποτελούν εμπόδιο για την προστασία των άγριων ζωικών ειδών, επιβάλλεται να καθιερωθεί πιστοποιητικό για την εξυπηρέτηση των ως άνω σκοπών. (11) Ο κανονισμός (ΕΚ) αριθ. 1808/2001 της Επιτροπής, της 30ής Αυγούστου 2001, περί των λεπτομερειών εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους ( 4 ), πρέπει να τροποποιηθεί ουσιαστικά. Δεδομένης της ευρύτητας των αναγκαίων τροποποιήσεων και για να εξασφαλισθεί η απαραίτητη σαφήνεια, ο εν λόγω κανονισμός θα πρέπει να αντικατασταθεί στο σύνολό του. (12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο της άγριας πανίδας και χλωρίδας, Εκτιμώντας τα ακόλουθα: ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:







ΚΕΦΑΛΑΙΟ Ι

ΟΡΙΣΜΟΙ

Άρθρο 1

Ορισμοί

Για τους σκοπούς του παρόντος κανονισμού και επιπροσθέτως των ορισμών του άρθρου 2 του κανονισμού (ΕΚ) αριθ. 338/97, εφαρμόζονται και οι ακόλουθοι ορισμοί:

▼M1

1. ως «ημερομηνία απόκτησης» νοείται η ημερομηνία κατά την οποία ένα δείγμα αφαιρέθηκε από το φυσικό του περιβάλλον, γεννήθηκε σε αιχμαλωσία ή πολλαπλασιάστηκε τεχνητά ή, εάν η ημερομηνία αυτή δεν είναι γνωστή ή δεν μπορεί να αποδειχτεί, οποιαδήποτε μεταγενέστερη και δυνάμενη να αποδειχθεί ημερομηνία πρώτης κατοχής από κάποιο πρόσωπο·

▼B

2. ως «απόγονος δεύτερης γενεάς (F2)» και «απόγονος επόμενων γενεών (F3, F4, κ.λπ.)» νοούνται τα δείγματα που παράγονται σε ελεγχόμενο περιβάλλον από γονείς που έχουν επίσης παραχθεί σε ελεγχόμενο περιβάλλον, και διακρίνονται από τα δείγματα τα οποία παράγονται σε ελεγχόμενο περιβάλλον από γονείς εκ των οποίων τουλάχιστον ένας είναι προϊόν αναπαραγωγής ή σύλληψης στο φυσικό περιβάλλον του (απόγονοι πρώτης γενεάς F1)·

3. ως «ζωικό κεφάλαιο αναπαραγωγής» νοούνται όλα τα ζώα που κατά τη διαδικασία της αναπαραγωγής, χρησιμοποιούνται για τους αναπαραγωγικούς σκοπούς·

4. ως «ελεγχόμενο περιβάλλον» νοείται το περιβάλλον στο οποίο γίνονται επεμβάσεις για τους σκοπούς της παραγωγής ζώων ενός συγκεκριμένου είδους και το οποίο έχει όρια σχεδιασμένα έτσι ώστε να εμποδίζουν τα ζώα, τα αυγά, ή τους γαμέτες του είδους να εισέρχονται ή να εξέρχονται και τα γενικά χαρακτηριστικά του οποίου ενδέχεται να περιλαμβάνουν τα ακόλουθα στοιχεία, χωρίς ωστόσο να περιορίζονται σε αυτά: την τεχνητή στέγαση, την αποκομιδή απορριμμάτων, την υγειονομική φροντίδα, την προστασία από θηρευτές και την παροχή τροφής με τεχνητά μέσα·

▼M2

4α. ως «καλλιεργούμενο γονικό απόθεμα αναπαραγωγής» νοείται το σύνολο των αναπτυσσόμενων υπό ελεγχόμενες συνθήκες φυτών που χρησιμοποιούνται για αναπαραγωγή και τα οποία πρέπει, κατά την κρίση του αρμόδιου διαχειριστικού οργάνου, κατόπιν διαβουλεύσεων με την αρμόδια επιστημονική αρχή του οικείου κράτους μέλους: i) να έχει εγκατασταθεί σύμφωνα με τις διατάξεις της CITES και τους σχετικούς εθνικούς νόμους και κατά τρόπο μη επιζήμιο για την επιβίωση του είδους στη φύση και ii) να διατηρείται σε επαρκείς ποσότητες για την αναπαραγωγή του, ώστε να ελαχιστοποιείται ή να μηδενίζεται η ανάγκη επαύξησής του από το φυσικό περιβάλλον, η επαύξηση δε αυτή να συμβαίνει μόνο σε εξαιρετική περίπτωση και να περιορίζεται στην ποσότητα που είναι αναγκαία για να διατηρηθεί η ζωτικότητα και η παραγωγικότητα του καλλιεργούμενου γονικού αποθέματος αναπαραγωγής·

4β. ως «κυνηγετικό τρόπαιο» νοείται ολόκληρο ζώο, ή εύκολα αναγνωρίσιμο μέρος ή παράγωγο ζώου, προσδιοριζόμενο στην άδεια ή στο πιστοποιητικό CITES που το συνοδεύει, το οποίο πληροί τους ακόλουθους όρους: i) είναι ακατέργαστο, κατεργασμένο ή μεταποιημένο· ii) αποκτήθηκε νομίμως από τον κυνηγό μέσω κυνηγιού για προσωπική χρήση· iii) εισάγεται, εξάγεται ή επανεξάγεται από τον κυνηγό ή για λογαριασμό του, στο πλαίσιο μεταφοράς του από τη χώρα καταγωγής του, με τελικό προορισμό τη χώρα συνήθους διαμονής του κυνηγού·

▼B

5. ως «πρόσωπο το οποίο διαμένει συνήθως στην Κοινότητα» νοείται άτομο το οποίο ζει στην Κοινότητα για 185 τουλάχιστον ημέρες κάθε ημερολογιακό έτος λόγω επαγγελματικών δεσμών ή, στην περίπτωση ατόμου χωρίς επαγγελματικούς δεσμούς, λόγω προσωπικών δεσμών που διαμορφώνουν στενές σχέσεις μεταξύ του ατόμου αυτού και του τόπου διαβίωσής του·

6. ως «περιοδεύουσα έκθεση» νοείται κάθε συλλογή δειγμάτων, περιοδεύον τσίρκο, θηριοτροφείο ή έκθεση φυτών που εκτίθενται στο κοινό για εμπορικούς σκοπούς·

▼M1

7. ως «πιστοποιητικά συναλλαγής» νοούνται τα πιστοποιητικά που εκδίδονται σύμφωνα με το άρθρο 48 και ισχύουν μόνο για μία ή περισσότερες συγκεκριμένες συναλλαγές·

▼B

8. ως «πιστοποιητικό δείγματος» νοείται κάθε πιστοποιητικό που εκδίδεται σύμφωνα με το άρθρο 48 εκτός των πιστοποιητικών συναλλαγής·

▼M1

9. ως «συλλογή δειγμάτων» νοείται η συλλογή νομίμως αποκτηθέντων νεκρών δειγμάτων, μερών και παραγώγων αυτών, τα οποία μεταφέρονται σε διάφορα κράτη με σκοπό την παρουσίασή τους·

10. ως «προσυμβασιακό δείγμα» νοείται το δείγμα που αποκτήθηκε προτού συμπεριληφθεί για πρώτη φορά το σχετικό είδος στα προσαρτήματα της σύμβασης.

▼B







ΚΕΦΑΛΑΙΟ ΙΙ

ΕΝΤΥΠΑ ΚΑΙ ΤΕΧΝΙΚΕΣ ΑΠΑΙΤΗΣΕΙΣ

▼M3 —————

▼B

Άρθρο 4

Συμπλήρωση των εντύπων

▼M2

1. Τα έντυπα που αναφέρονται στο άρθρο 2 του εκτελεστικού κανονισμού (ΕΕ) αριθ. 792/2012 της Επιτροπής ( 5 ) συμπληρώνονται με τυπογραφικούς χαρακτήρες.

▼M1

Επιτρέπεται εντούτοις η χειρόγραφη συμπλήρωση, υπό την προϋπόθεση ότι γίνεται με μελάνι και με ευανάγνωστους κεφαλαίους χαρακτήρες, των αιτήσεων για άδειες εισαγωγής και εξαγωγής, για πιστοποιητικά επανεξαγωγής, για τα πιστοποιητικά που προβλέπονται στο άρθρο 5 παράγραφος 2 στοιχείο β) και παράγραφοι 3 και 4, στο άρθρο 8 παράγραφος 3 και στο άρθρο 9 παράγραφος 2 στοιχείο β) του κανονισμού (ΕΚ) αριθ. 338/97, για πιστοποιητικά προσωπικής ιδιοκτησίας, για πιστοποιητικά συλλογής δειγμάτων και για πιστοποιητικά περιοδευουσών εκθέσεων, καθώς και των γνωστοποιήσεων εισαγωγής, των συμπληρωματικών φύλλων και των ετικετών.

▼M2

2. Τα έντυπα 1 έως 4 του παραρτήματος I του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος II του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος III του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος V του εκτελεστικού κανονισμού (ΕΕ) αριθ. 792/2012, τα συμπληρωματικά φύλλα που αναφέρονται στο άρθρο 2 παράγραφος 4 του εκτελεστικού κανονισμού (ΕΕ) αριθ. 792/2012 και οι ετικέτες που αναφέρονται στο άρθρο 2 παράγραφος 6 του εκτελεστικού κανονισμού (ΕΕ) αριθ. 792/2012 δεν επιτρέπεται να περιέχουν διαγραφές ή αλλαγές, εφόσον αυτές δεν επικυρώνονται με τη σφραγίδα και την υπογραφή του εκδίδοντος διαχειριστικού οργάνου. Στη περίπτωση των κοινοποιήσεων εισαγωγής που αναφέρονται στο άρθρο 2 παράγραφος 2 του εκτελεστικού κανονισμού (ΕΕ) αριθ. 792/2012 και των συμπληρωματικών φύλλων που αναφέρονται στο άρθρο 2 παράγραφος 4 του εκτελεστικού κανονισμού (ΕΕ) αριθ. 792/2012, οι διαγραφές ή αλλαγές επιτρέπεται επίσης να επικυρώνονται με τη σφραγίδα και την υπογραφή του τελωνειακού γραφείου εισαγωγής.

▼B

Άρθρο 5

Περιεχόμενο των αδειών, των πιστοποιητικών και των αντίστοιχων αιτήσεων έκδοσης

Οι άδειες και τα πιστοποιητικά, καθώς και οι αντίστοιχες αιτήσεις έκδοσής τους περιέχουν τις ακόλουθες πληροφορίες και αναφορές:

1. περιγραφή των δειγμάτων περιλαμβάνει, όπου προβλέπεται, έναν από τους κωδικούς του παραρτήματος VΙΙ·

2. για τις μονάδες ποσότητας και καθαρού βάρους χρησιμοποιούνται οι κωδικοί του παραρτήματος VΙΙ·

3. ταξινόμηση των δειγμάτων επιχειρείται έως το επίπεδο του είδους πλην των περιπτώσεων για τις οποίες προβλέπονται υποειδικές διαφοροποιήσεις σύμφωνα με τα παραρτήματα του κανονισμού (ΕΚ) αριθ. 338/97 ή των περιπτώσεων για τις οποίες η διάσκεψη των συμβαλλομένων μερών της σύμβασης θεωρεί ότι επαρκεί η διαφοροποίηση σε υψηλότερο ταξινομικό επίπεδο·

4. για την επιστημονική ονομασία των ταξινομικών κατηγοριών χρησιμοποιείται η τυπική ονοματολογία του παραρτήματος VIII του παρόντος κανονισμού·

5. όπου απαιτείται, ο σκοπός μιας συναλλαγής δηλώνεται με χρήση ενός των κωδικών που περιέχονται στο σημείο 1 του παραρτήματος IX του παρόντος κανονισμού·

6. η πηγή των δειγμάτων δηλώνεται με χρήση ενός των κωδικών που περιέχονται στο σημείο 2 του παραρτήματος IX του παρόντος κανονισμού.

Όταν η χρήση των κωδικών που αναφέρονται στο σημείο 6 εξαρτάται από κριτήρια που θέτει ο κανονισμός (ΕΚ) αριθ. 338/97 ή ο παρών κανονισμός, πρέπει να πληρούνται τα εν λόγω κριτήρια.

▼M1

Άρθρο 5a

Ειδικό περιεχόμενο αδειών, πιστοποιητικών και αιτήσεων για δείγματα φυτικών ειδών

▼M2

Στην περίπτωση δειγμάτων φυτικών ειδών τα οποία παύουν να πληρούν τις προϋποθέσεις εξαίρεσης από τις διατάξεις της σύμβασης ή του κανονισμού (ΕΚ) αριθ. 338/97, σύμφωνα με τις «Ερμηνευτικές σημειώσεις των παραρτημάτων A, B, Γ και Δ» του παραρτήματος του εν λόγω κανονισμού, βάσει της οποίας είχαν νομίμως εξαχθεί και εισαχθεί, η χώρα που πρέπει να αναγράφεται στο τετραγωνίδιο 15 των εντύπων των παραρτημάτων I και III του εκτελεστικού κανονισμού (ΕΕ) αριθ. 792/2012, στο τετραγωνίδιο 4 των εντύπων του παραρτήματος II του εκτελεστικού κανονισμού (ΕΕ) αριθ. 792/2012 και στο τετραγωνίδιο 10 των εντύπων του παραρτήματος V του εκτελεστικού κανονισμού (ΕΕ) αριθ. 792/2012 δύναται να είναι η χώρα στην οποία τα δείγματα έπαυσαν να πληρούν τους όρους εξαίρεσης.

▼M1

Στις περιπτώσεις αυτές, το τετραγωνίδιο που προορίζεται για την καταχώριση των «ειδικών προϋποθέσεων» στην άδεια ή το πιστοποιητικό περιλαμβάνει τη μνεία «Νομίμως εισαχθέν κατ’ εξαίρεση από τις διατάξεις της CITES» και διευκρινίζει σε ποια εξαίρεση αναφέρεται.

▼M2

Άρθρο 6

Παραρτήματα των εντύπων

1. Εάν σε έντυπο από τα αναφερόμενα στο άρθρο 2 του εκτελεστικού κανονισμού (ΕΕ) αριθ. 792/2012 επισυνάπτεται παράρτημα ως αναπόσπαστο τμήμα του, η ύπαρξη παραρτήματος και ο αριθμός των σελίδων του αναφέρονται ρητώς στη σχετική άδεια ή πιστοποιητικό και σε κάθε σελίδα του παραρτήματος περιέχονται:

α) ο αριθμός της αδείας ή του πιστοποιητικού και η ημερομηνία έκδοσής του και

β) η υπογραφή και η σφραγίδα ή βούλα της διαχειριστικής αρχής που εξέδωσε την άδεια ή το πιστοποιητικό.

2. Όταν το έντυπο που αναφέρεται στο άρθρο 2 παράγραφος 1 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη σε μία αποστολή, πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη της αποστολής, να επαναλαμβάνει το περιεχόμενο των τετραγωνιδίων 8 έως 22 του σχετικού εντύπου καθώς και τα διαστήματα που περιέχονται στο τετραγωνίδιο 27 όπου καταγράφεται η «πραγματικά εισαγόμενη ή (επαν)εξαγόμενη ποσότητα / καθαρή μάζα» και, όπου απαιτείται, ο «αριθμός των νεκρών ζώων κατά την άφιξη».

3. Όταν το έντυπο που αναφέρεται στο άρθρο 2 παράγραφος 3 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη, πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη, να επαναλαμβάνει το περιεχόμενο των τετραγωνιδίων 8 έως 18 του σχετικού εντύπου.

4. Όταν το έντυπο που αναφέρεται στο άρθρο 2 παράγραφος 5 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη, να επαναλαμβάνει το περιεχόμενο των τετραγωνιδίων 4 έως 18 του σχετικού εντύπου.

▼B

Άρθρο 7

Άδειες και πιστοποιητικά που εκδίδονται από τρίτες χώρες

1. Το άρθρο 4 παράγραφοι 1 και 2, το άρθρο 5 σημεία 3, 4, 5 και το άρθρο 6 εφαρμόζονται στις αποφάσεις σχετικά με την αποδοχή αδειών και πιστοποιητικών που έχουν εκδοθεί από τρίτες χώρες και αφορούν δείγματα προς εισαγωγή στην Κοινότητα.

2. Εάν οι άδειες και τα πιστοποιητικά που αναφέρονται στη παράγραφο 1 αφορούν δείγματα που υπόκεινται σε εθελοντικά καθορισμένες ποσοστώσεις εξαγωγής ή ποσοστώσεις εξαγωγής καθορισμένες από τη διάσκεψη των συμβαλλομένων μερών της σύμβασης, τα εν λόγω έγγραφα γίνονται δεκτά μόνο εφόσον αναφέρουν το συνολικό αριθμό των δειγμάτων που έχουν ήδη εξαχθεί κατά το τρέχον έτος, περιλαμβανομένων εκείνων που καλύπτονται από την άδεια, και την ποσόστωση που αφορά το εκάστοτε είδος.

3. Πιστοποιητικά επανεξαγωγής εκδοθέντα από τρίτες χώρες γίνονται εφεξής δεκτά μόνο εφόσον αναφέρουν, κατά περίπτωση, τη χώρα προέλευσης και τον αριθμό και την ημερομηνία έκδοσης της σχετικής άδειας εξαγωγής ή, κατά περίπτωση, τη χώρα της τελευταίας επανεξαγωγής και τον αριθμό και την ημερομηνία έκδοσης του σχετικού πιστοποιητικού επανεξαγωγής, ή εφόσον αιτιολογούν ικανοποιητικά την παράλειψη αυτών των πληροφοριών.

▼M1

4. Οι άδειες και τα πιστοποιητικά που εκδίδονται από τρίτες χώρες με κωδικό πηγής «O» γίνονται δεκτά μόνο εφόσον καλύπτουν δείγματα τα οποία ανταποκρίνονται στον ορισμό του προσυμβασιακού δείγματος που διατυπώνεται στο άρθρο 1 σημείο 10 και περιλαμβάνουν είτε την ημερομηνία απόκτησης των δειγμάτων είτε δήλωση ότι τα δείγματα αποκτήθηκαν πριν από συγκεκριμένη ημερομηνία.

▼M2

5. Οι άδειες εξαγωγής και τα πιστοποιητικά επανεξαγωγής θα πρέπει να επικυρώνονται με την ποσότητα, την υπογραφή και τη σφραγίδα υπαλλήλου της χώρας εξαγωγής ή επανεξαγωγής, στο ειδικό τμήμα επικύρωσης της εξαγωγής του εγγράφου. Εάν το έγγραφο εξαγωγής δεν έχει επικυρωθεί κατά την εξαγωγή, η διαχειριστική αρχή της χώρας εισαγωγής οφείλει να έρθει σε επαφή με τη διαχειριστική αρχή της χώρας εξαγωγής, λαμβάνοντας υπόψη τυχόν ελαφρυντικές περιστάσεις ή έγγραφα, για να αποφασίσει εάν είναι αποδεκτό το έγγραφο.

▼B







ΚΕΦΑΛΑΙΟ ΙΙΙ

ΕΚΔΟΣΗ, ΧΡΗΣΗ ΚΑΙ ΙΣΧΥΣ ΤΩΝ ΕΓΓΡΑΦΩΝ

Άρθρο 8

Έκδοση και χρήση των εγγράφων

▼M2

1. Τα έντυπα εκδίδονται και χρησιμοποιούνται σύμφωνα με τις διατάξεις και υπό τους όρους του παρόντος κανονισμού και του κανονισμού (ΕΚ) αριθ. 338/97, και ιδίως του άρθρου 11 παράγραφοι 1 έως 4 του τελευταίου κανονισμού. Οι άδειες και τα πιστοποιητικά δύναται να εκδίδονται σε έντυπη ή ηλεκτρονική μορφή.

▼B

Προκειμένου να διασφαλίζεται η συμμόρφωση προς τους εν λόγω κανονισμούς και τις διατάξεις περί εφαρμογής τους που θεσπίζουν τα κράτη μέλη, το εκδίδον διαχειριστικό όργανο μπορεί να επιβάλλει διατάξεις, προϋποθέσεις και απαιτήσεις που περιέχονται στα εν λόγω έντυπα.

2. Η χρήση των εγγράφων γίνεται με την επιφύλαξη άλλων διατυπώσεων που αφορούν τη διακίνηση αγαθών εντός της Κοινότητας, την είσοδο αγαθών στην Κοινότητα, την εξαγωγή ή επανεξαγωγή τους ή την έκδοση των εντύπων που χρησιμοποιούνται για τις εν λόγω διατυπώσεις.

3. Τα διαχειριστικά όργανα αποφασίζουν σχετικά με την έκδοση αδειών και πιστοποιητικών εντός μηνός από την ημερομηνία υποβολής πλήρως συμπληρωμένης αίτησης.

Ωστόσο, όπου το εκδίδον διαχειριστικό όργανο συμβουλεύεται τρίτα μέρη, η απόφαση λαμβάνεται μόνο μετά την ικανοποιητική ολοκλήρωση αυτών των διαβουλεύσεων. Οι αιτούντες ειδοποιούνται για τυχόν σημαντικές καθυστερήσεις στην προώθηση των αιτήσεών τους.

▼M1

Άρθρο 9

Αποστολές δειγμάτων

Με την επιφύλαξη των άρθρων 31, 38 και 44β, για κάθε αποστολή δειγμάτων που αποτελούν τμήμα ενός συνολικού φορτίου, εκδίδεται χωριστή άδεια εισαγωγής, γνωστοποίηση εισαγωγής, άδεια εξαγωγής ή πιστοποιητικό επανεξαγωγής.

Άρθρο 10

Ισχύς αδειών εισαγωγής και εξαγωγής, πιστοποιητικών επανεξαγωγής, πιστοποιητικών περιοδευουσών εκθέσεων, πιστοποιητικών προσωπικής ιδιοκτησίας και πιστοποιητικών συλλογής δειγμάτων

▼B

1. Η περίοδος ισχύος των αδειών εισαγωγής που έχουν εκδοθεί σύμφωνα με τα άρθρα 20 και 21 δεν υπερβαίνει τους 12 μήνες. Η άδεια εισαγωγής ωστόσο ισχύει μόνο εφόσον συνοδεύεται από αντίστοιχο έγκυρο δικαιολογητικό της χώρας εξαγωγής ή επανεξαγωγής.

▼M1

Όσον αφορά το χαβιάρι από είδη οξυρρύγχου (Acipenseriformes spp.) προερχόμενα από κοινά αποθέματα που υπόκεινται σε ποσοστώσεις εξαγωγής, το οποίο καλύπτεται από άδεια εξαγωγής, η ισχύς των αναφερόμενων στο πρώτο εδάφιο αδειών εισαγωγής δεν υπερβαίνει την τελευταία ημέρα του έτους ποσόστωσης κατά το οποίο έχει ληφθεί και μεταποιηθεί το χαβιάρι ή την τελευταία ημέρα της δωδεκάμηνης περιόδου που αναφέρεται στο πρώτο εδάφιο, αναλόγως του ποια είναι προγενέστερη.

Όσον αφορά το χαβιάρι από είδη οξυρρύγχου (Acipenseriformes spp.) που καλύπτεται από πιστοποιητικό επανεξαγωγής, η ισχύς των αναφερόμενων στο πρώτο εδάφιο αδειών εισαγωγής δεν υπερβαίνει την τελευταία ημέρα περιόδου 18 μηνών από την ημερομηνία έκδοσης της αντίστοιχης αρχικής άδειας εξαγωγής ή την τελευταία ημέρα της δωδεκάμηνης περιόδου που αναφέρεται στο πρώτο εδάφιο, αναλόγως του ποια είναι προγενέστερη.

▼B

2. Η περίοδος ισχύος των κοινοτικών αδειών εξαγωγής και των πιστοποιητικών επανεξαγωγής που εκδίδονται βάσει του άρθρου 26 δεν υπερβαίνει τους έξι μήνες.

▼M1

Όσον αφορά το χαβιάρι από είδη οξυρρύγχου (Acipenseriformes spp.) προερχόμενα από κοινά αποθέματα που υπόκεινται σε ποσοστώσεις εξαγωγής, η ισχύς των αναφερόμενων στο πρώτο εδάφιο αδειών εξαγωγής δεν υπερβαίνει την τελευταία ημέρα του έτους ποσόστωσης κατά το οποίο έχει ληφθεί και μεταποιηθεί το χαβιάρι ή την τελευταία ημέρα της εξάμηνης περιόδου που αναφέρεται στο πρώτο εδάφιο, αναλόγως του ποια είναι προγενέστερη.

Όσον αφορά το χαβιάρι από είδη οξυρρύγχου (Acipenseriformes spp.), η ισχύς των αναφερόμενων στο πρώτο εδάφιο πιστοποιητικών επανεξαγωγής δεν υπερβαίνει την τελευταία ημέρα περιόδου 18 μηνών από την ημερομηνία έκδοσης της αντίστοιχης αρχικής άδειας εξαγωγής ή την τελευταία ημέρα της εξάμηνης περιόδου που αναφέρεται στο πρώτο εδάφιο, αναλόγως του ποια είναι προγενέστερη.

2α. Για τους σκοπούς της παραγράφου 1 δεύτερο εδάφιο και της παραγράφου 2 δεύτερο εδάφιο, το έτος ποσόστωσης είναι εκείνο που συμφωνήθηκε από τη διάσκεψη των μερών της σύμβασης.

▼B

3. Η περίοδος ισχύος των πιστοποιητικών περιοδευουσών εκθέσεων και των πιστοποιητικών προσωπικής ιδιοκτησίας που έχουν εκδοθεί σύμφωνα με τα άρθρα 30 και 37 δεν υπερβαίνει τα 3 έτη.

▼M1

3α. Η περίοδος ισχύος των πιστοποιητικών συλλογής δειγμάτων που εκδίδονται σύμφωνα με το άρθρο 44α δεν υπερβαίνει τους 6 μήνες. Η ημερομηνία λήξης πιστοποιητικού συλλογής δειγμάτων δεν είναι μεταγενέστερη εκείνης του δελτίου ATA που το συνοδεύει.

▼M1

4. Μετά τη λήξη τους, οι άδειες και τα πιστοποιητικά που αναφέρονται στις παραγράφους 1, 2, 3 και 3α θεωρούνται άκυρα.

▼B

5. Τα πιστοποιητικά περιοδευουσών εκθέσεων ή τα πιστοποιητικά προσωπικής ιδιοκτησίας δεν ισχύουν εάν το δείγμα πωληθεί, χαθεί, καταστραφεί ή κλαπεί, ή εάν η ιδιοκτησία του δείγματος μεταφερθεί με άλλο τρόπο ή εάν, στην περίπτωση ζώντων δειγμάτων, το δείγμα έχει αποβιώσει, διαφύγει ή αφεθεί ελεύθερο.

▼M1

6. Ο κάτοχος επιστρέφει, χωρίς αδικαιολόγητη καθυστέρηση, στο εκδίδον διαχειριστικό όργανο το πρωτότυπο και όλα τα αντίγραφα αδειών εισαγωγής, αδειών εξαγωγής, πιστοποιητικών επανεξαγωγής, πιστοποιητικών περιοδευουσών εκθέσεων, πιστοποιητικών προσωπικής ιδιοκτησίας ή πιστοποιητικών συλλογής δειγμάτων, που έχουν λήξει ή δεν χρησιμοποιήθηκαν ή έχουν πάψει να ισχύουν.

▼B

Άρθρο 11

Ισχύς χρησιμοποιημένων αδειών εισαγωγής και των πιστοποιητικών που αναφέρονται στα άρθρα 47, 48, 49, 60 και 63

1. Τα αντίγραφα για τον κάτοχο χρησιμοποιημένων αδειών εισαγωγής καθίστανται άκυρα εφόσον:

α) τα ζωντανά δείγματα στα οποία αναφέρονται πεθάνουν·

β) τα ζωντανά ζώα στα οποία αναφέρονται έχουν αποδράσει ή ελευθερωθεί στη φύση·

γ) τα δείγματα στα οποία αναφέρονται έχουν καταστραφεί·

δ) οιαδήποτε των καταχωρίσεων στα τετραγωνίδια 3, 6 και 8 του πιστοποιητικού δεν ανταποκρίνονται πλέον στην πραγματικότητα.

2. Τα πιστοποιητικά που αναφέρονται στα άρθρα 47, 48, 49 και 63, καθίστανται άκυρα εφόσον:

α) τα ζωντανά δείγματα στα οποία αναφέρονται πεθάνουν·

β) τα ζωντανά ζώα στα οποία αναφέρονται έχουν αποδράσει ή ελευθερωθεί στη φύση·

γ) τα δείγματα στα οποία αναφέρονται έχουν καταστραφεί·

δ) οιαδήποτε των καταχωρίσεων στα τετραγωνίδια 2 και 4 του πιστοποιητικού δεν ανταποκρίνεται πλέον στην πραγματικότητα·

▼M1

e) δεν πληρούνται πλέον οι τυχόν ειδικές προϋποθέσεις που προβλέπονται στο τετραγωνίδιο 20.

▼M2

3. Πιστοποιητικά εκδοθέντα σύμφωνα με τα άρθρα 48 και 63 είναι πιστοποιητικά συναλλαγής, εκτός εάν τα δείγματα που καλύπτουν τα εν λόγω πιστοποιητικά φέρουν αποκλειστική και μόνιμη σήμανση ή, σε περίπτωση νεκρών δειγμάτων που δεν είναι δυνατόν να φέρουν σήμανση, ταυτοποιούνται με άλλο τρόπο.

▼B

Το διαχειριστικό όργανο του κράτους μέλους στο οποίο βρίσκεται το δείγμα δύναται επίσης, κατόπιν διαβουλεύσεων με την αντίστοιχη επιστημονική αρχή, να εγκρίνει την έκδοση πιστοποιητικού συναλλαγής, εφόσον θεωρηθεί ότι στην έκδοσή του δεν αντιτίθενται άλλοι παράγοντες σχετικά με τη διατήρηση του είδους.

▼M1

Στις περιπτώσεις όπου εκδίδεται πιστοποιητικό συναλλαγής για να καταστεί δυνατή η διενέργεια περισσότερων συναλλαγών, το πιστοποιητικό ισχύει μόνο στο έδαφος του εκδίδοντος κράτους μέλους. Εφόσον τα πιστοποιητικά συναλλαγών πρόκειται να χρησιμοποιηθούν σε κράτος μέλος διαφορετικό από το εκδίδον κράτος μέλος, εκδίδονται για μία και μόνο συναλλαγή και η ισχύς τους περιορίζεται στη συγκεκριμένη αυτή συναλλαγή. Στο τετραγωνίδιο 20 διευκρινίζεται εάν το πιστοποιητικό καλύπτει μία ή περισσότερες συναλλαγές και το (τα) κράτος(-η) μέλος(-η), στο έδαφος του (των) οποίου(-ων) ισχύει.

▼B

4. Τα πιστοποιητικά που αναφέρονται στο άρθρο 48 παράγραφος 1 στοιχείο δ) και στο άρθρο 60 παύουν να ισχύουν όταν τα στοιχεία στο τετραγωνίδιο 1 δεν ανταποκρίνονται πλέον στην πραγματικότητα.

▼M1

5. Τα έγγραφα που παύουν να ισχύουν σύμφωνα με το παρόν άρθρο επιστρέφονται, χωρίς αδικαιολόγητη καθυστέρηση, στο εκδίδον διαχειριστικό όργανο το οποίο, όπου είναι σκόπιμο, δύναται να εκδώσει πιστοποιητικό στο οποίο αναφέρονται οι απαιτούμενες αλλαγές σύμφωνα με το άρθρο 51.

▼B

Άρθρο 12

Ακυρωθέντα, απωλεσθέντα, κλαπέντα, καταστραφέντα ή μη ισχύοντα έγγραφα

1. Όταν άδεια ή πιστοποιητικό εκδίδονται προς αντικατάσταση εγγράφου που έχει ακυρωθεί, χαθεί, κλαπεί ή καταστραφεί, ή, όταν πρόκειται για άδεια ή πιστοποιητικό επανεξαγωγής, έχει λήξει η ισχύς του, ο αριθμός του αντικατασταθέντος εγγράφου και ο λόγος της αντικατάστασης αναγράφονται στο τετραγωνίδιο με την ένδειξη «ειδικές προϋποθέσεις».

2. Όταν μια άδεια εξαγωγής ή ένα πιστοποιητικό επανεξαγωγής έχουν ακυρωθεί, χαθεί, κλαπεί ή καταστραφεί, το εκδίδον διαχειριστικό όργανο ενημερώνει σχετικά το διαχειριστικό όργανο της χώρας προορισμού και τη γραμματεία της σύμβασης.

Άρθρο 13

Χρόνος υποβολής αιτήσεων για έγγραφα εισαγωγής και (επαν)εξαγωγής καθώς και για πιστοποιητικά επανεξαγωγής και έναρξη εκτελωνισμού

1. Οι αιτήσεις για άδεια εισαγωγής, άδεια εξαγωγής ή πιστοποιητικό επανεξαγωγής υποβάλλονται έγκαιρα, λαμβανομένου υπόψη του άρθρου 8 παράγραφος 3, ώστε να είναι δυνατή η έκδοσή τους πριν την εισαγωγή των δειγμάτων στην Κοινότητα ή την εξαγωγή ή επανεξαγωγή τους από αυτήν.

2. Δεν επιτρέπεται να ξεκινά η διαδικασία εκτελωνισμού των δειγμάτων πριν από την υποβολή των απαιτούμενων δικαιολογητικών.

Άρθρο 14

Ισχύς δικαιολογητικών από τρίτες χώρες

Όταν πρόκειται για εισαγωγή δειγμάτων στην Κοινότητα, τα απαιτούμενα δικαιολογητικά από τρίτες χώρες θεωρούνται έγκυρα μόνο όταν έχουν εκδοθεί και χρησιμοποιηθεί για εξαγωγή ή επανεξαγωγή από αυτή τη χώρα πριν από την τελευταία ημέρα ισχύος τους και χρησιμοποιούνται για εισαγωγή των δειγμάτων στην Κοινότητα εντός έξι μηνών από την ημερομηνία έκδοσής τους.

Ωστόσο, τα πιστοποιητικά καταγωγής για τα δείγματα ειδών που απαριθμούνται στο παράρτημα Γ του κανονισμού (ΕΚ) αριθ. 338/97 μπορούν να χρησιμοποιούνται για την εισαγωγή δειγμάτων στην Κοινότητα έως και δώδεκα μήνες από την ημερομηνία έκδοσής τους και τα πιστοποιητικά περιοδευουσών εκθέσεων και τα πιστοποιητικά προσωπικής ιδιοκτησίας μπορούν να χρησιμοποιούνται για την εισαγωγή δειγμάτων στην Κοινότητα και για την υποβολή αιτήσεων έκδοσης των πιστοποιητικών αυτών σύμφωνα με τα άρθρα 30 και 37 του παρόντος κανονισμού έως 3 έτη από την ημερομηνία έκδοσής τους.

Άρθρο 15

Αναδρομική έκδοση δικαιολογητικών

1. Κατά παρέκκλιση των διατάξεων του άρθρου 13 παράγραφος 1 και του άρθρου 14 του παρόντος κανονισμού και με την προϋπόθεση ότι ο εισαγωγέας ή (επαν)εξαγωγέας πληροφορεί το αρμόδιο διαχειριστικό όργανο κατά την άφιξη ή πριν από την αναχώρηση μιας αποστολής για τους λόγους για τους οποίους τα απαραίτητα δικαιολογητικά δεν είναι διαθέσιμα, τα δικαιολογητικά για τα δείγματα ειδών των παραρτημάτων Β και Γ του κανονισμού (ΕΚ) αριθ. 338/97, καθώς και για τα δείγματα ειδών του παραρτήματος Α του εν λόγω κανονισμού που αναφέρονται στο άρθρο 4 παράγραφος 5 αυτού του κανονισμού μπορούν κατ’ εξαίρεση να εκδοθούν αναδρομικά.

2. Η προβλεπόμενη στην παράγραφο 1 παρέκκλιση, εφαρμόζεται εφόσον το αρμόδιο διαχειριστικό όργανο του κράτους μέλους, κατόπιν διαβουλεύσεων με τις αρμόδιες αρχές τρίτης χώρας όπου χρειάζεται, διαπιστώνει ότι τυχόν παρατηρηθείσες παρατυπίες δεν οφείλονται στον εισαγωγέα ή τον (επαν)εξαγωγέα και ότι η εισαγωγή/(επαν)εξαγωγή των αντιστοίχων δειγμάτων κατά τα άλλα συμφωνεί προς τις διατάξεις του κανονισμού (ΕΚ) αριθ. 338/97, τη σύμβαση και την αντίστοιχη νομοθεσία της τρίτης χώρας.

▼M1

Όσον αφορά τα δείγματα που εισάγονται ή (επαν)εξάγονται ως αντικείμενα προσωπικής και οικιακής χρήσης, στα οποία εφαρμόζονται οι διατάξεις του κεφαλαίου XIV, και όσον αφορά τα ζώντα ζώα προσωπικής ιδιοκτησίας, τα οποία έχουν νομίμως αποκτηθεί και κατέχονται για προσωπικούς, μη εμπορικούς σκοπούς, η παρέκκλιση που προβλέπεται στην παράγραφο 1 ισχύει επίσης στις περιπτώσεις όπου το αρμόδιο διαχειριστικό όργανο του κράτους μέλους, αφού ζητήσει τη γνώμη της αρμόδιας εκτελεστικής αρχής, βεβαιώνεται ότι πρόκειται αποδεδειγμένα για πραγματικό σφάλμα και ότι δεν έχει υπάρξει απόπειρα εξαπάτησης και ότι η εισαγωγή ή η (επαν)εξαγωγή των σχετικών δειγμάτων είναι σύμφωνη με τον κανονισμό (ΕΚ) αριθ. 338/97, τη σύμβαση και τη σχετική νομοθεσία τρίτης χώρας.

▼B

3. Τα έγγραφα που εκδίδονται σύμφωνα με τις διατάξεις της παραγράφου 1 αναφέρουν σαφώς ότι έχουν εκδοθεί αναδρομικά και τους λόγους της καθυστερημένης έκδοσης.

Σε περίπτωση κοινοτικών αδειών εισαγωγής, κοινοτικών αδειών εξαγωγής ή κοινοτικών πιστοποιητικών επανεξαγωγής, η σχετική αναφορά γίνεται στο τετραγωνίδιο 23.

▼M2

3α. Για ζωντανά ζώα που κατέχονται προσωπικά, τα οποία έχουν αποκτηθεί νόμιμα και κατέχονται νόμιμα για προσωπικούς, μη εμπορικούς σκοπούς, για τα οποία εκδίδεται άδεια εισαγωγής σύμφωνα με την παράγραφο 2 δεύτερο εδάφιο, απαγορεύονται, για 2 έτη από την ημερομηνία έκδοσης της άδειας, οι εμπορικές δραστηριότητες που καθορίζονται στο άρθρο 8 παράγραφος 1 του κανονισμού (ΕΚ) αριθ. 338/97 και δεν χορηγούνται κατά την περίοδο αυτή παρεκκλίσεις για δείγματα των ειδών του παραρτήματος A, όπως προβλέπεται στο άρθρο 8 παράγραφος 3 του εν λόγω κανονισμού.

Στην περίπτωση αδειών εισαγωγής που εκδίδονται σύμφωνα με την παράγραφο 2, δεύτερο εδάφιο, για ζωντανά ζώα που κατέχονται προσωπικά και για δείγματα ειδών που περιλαμβάνονται στο παράρτημα Α του κανονισμού (ΕΚ) αριθ. 338/97 και αναφέρονται στο άρθρο 4 παράγραφος 5 στοιχείο β) του εν λόγω κανονισμού, περιλαμβάνεται στο τετραγωνίδιο 23 η μνεία «κατά παρέκκλιση από το άρθρο 8 παράγραφος 3 ή 5 του κανονισμού (ΕΚ) αριθ. 338/97, απαγορεύονται τουλάχιστον για 2 έτη από την ημερομηνία έκδοσης της παρούσας άδειας οι εμπορικές δραστηριότητες που καθορίζονται στο άρθρο 8 παράγραφος 1 του κανονισμού αυτού».

▼B

4. Κοινοποιείται στη γραμματεία της σύμβασης η έκδοση αδειών εξαγωγής και πιστοποιητικών επανεξαγωγής σύμφωνα με τα παραγράφους 1, 2 και 3.

Άρθρο 16

Η διαμετακόμιση δειγμάτων μέσω της Κοινότητας

Τα άρθρα 14 και 15 του παρόντος κανονισμού εφαρμόζονται κατ’ αναλογία στα δείγματα ειδών που αναφέρονται στα παραρτήματα Α και Β του κανονισμού (ΕΚ) αριθ. 338/97 και διαμετακομίζονται μέσω της Κοινότητας, εφόσον η διαμετακόμιση κατά τα άλλα συμφωνεί προς τις διατάξεις του εν λόγω κανονισμού.

Άρθρο 17

Πιστοποιητικά φυτοϋγειονομικού ελέγχου

1. Στην περίπτωση τεχνητώς αναπαραγόμενων φυτικών ειδών από τα παραρτήματα Β και Γ του κανονισμού (ΕΚ) αριθ. 338/97 και τεχνητώς αναπαραχθέντων υβριδίων μη σχολιαζομένων ειδών του παραρτήματος Α, εφαρμόζονται τα ακόλουθα:

α) τα κράτη μέλη μπορούν να προβλέπουν ότι πρέπει να εκδίδεται πιστοποιητικό φυτοϋγειονομικού ελέγχου αντί αδείας εξαγωγής·

β) φυτοϋγειονομικά πιστοποιητικά που εκδίδονται από τρίτες χώρες γίνονται δεκτά αντί αδείας εξαγωγής.

2. Όπου χρησιμοποιείται πιστοποιητικό φυτοϋγειονομικού ελέγχου σύμφωνα με τα αναφερόμενα στην παράγραφο 1, αυτό περιλαμβάνει την επιστημονική ονομασία σε επίπεδο είδους ή, εάν αυτό είναι αδύνατο για τις ταξινομικές κατηγορίες που περιλαμβάνονται κατά οικογένεια στα παραρτήματα του κανονισμού (ΕΚ) αριθ. 338/97, σε επίπεδο γένους.

Ωστόσο τεχνητώς αναπαραχθείσες ορχιδέες και κακτοειδή του παραρτήματος Β του κανονισμού (ΕΚ) αριθ. 338/97 μπορούν να αναφέρονται ως έχουν.

Τα πιστοποιητικά φυτοϋγειονομικού ελέγχου πρέπει επίσης να αναφέρουν τον τύπο και την ποσότητα των δειγμάτων και να φέρουν σφραγίδα, βούλα ή άλλη ειδική ένδειξη με την οποία να δηλώνεται ότι «τα δείγματα έχουν αναπαραχθεί τεχνητώς, συμφώνως προς τη σύμβαση».

Άρθρο 18

Απλοποιημένες διαδικασίες για το εμπόριο ορισμένων βιολογικών δειγμάτων

1. Εφόσον οι εμπορικές συναλλαγές έχουν ανύπαρκτες ή αμελητέες επιπτώσεις στη διατήρηση του εκάστοτε είδους, μπορεί να χρησιμοποιηθούν απλοποιημένες διαδικασίες, βάσει της έκδοσης τυποποιημένων αδειών και πιστοποιητικών για τα βιολογικά δείγματα του τύπου και του μεγέθους που αναφέρει το παράρτημα ΧΙ όταν τα εν λόγω δείγματα πρέπει να χρησιμοποιηθούν επειγόντως για το είδος της χρήσης που ορίζει το εν λόγω παράρτημα και εφόσον πληρούνται οι ακόλουθοι όροι:

α) κάθε κράτος μέλος οφείλει να διατηρεί μητρώο προσώπων και φορέων που ενδέχεται να αποτελέσουν αντικείμενο απλοποιημένων διαδικασιών, εφεξής «καταχωρισμένα πρόσωπα και φορείς», καθώς και των ειδών που δύνανται να εμπορεύονται βάσει των απλοποιημένων διαδικασιών, το οποίο επανεξετάζεται από το διαχειριστικό όργανο ανά πενταετία·

β) τα κράτη μέλη οφείλουν να παρέχουν εν μέρει συμπληρωμένες άδειες και πιστοποιητικά σε καταχωρισμένα πρόσωπα και φορείς·

γ) τα κράτη μέλη οφείλουν να επιτρέπουν στα καταχωρισμένα πρόσωπα και φορείς να αναγράφουν ειδικές πληροφορίες στην όψη της άδειας ή του πιστοποιητικού, εφόσον το διαχειριστικό όργανο του αντίστοιχου κράτους μέλους έχει αναφέρει στο τετραγωνίδιο 23, σε αντίστοιχη θέση ή σε παράρτημα της άδειας ή του πιστοποιητικού, τα ακόλουθα: i) κατάλογο των τετραγωνιδίων που τα καταχωρισμένα πρόσωπα και φορείς εξουσιοδοτούνται να συμπληρώνουν για έκαστη αποστολή· ii) το σημείο στο οποίο πρέπει να υπογράφει το πρόσωπο που συμπλήρωσε το έγγραφο. Εάν ο κατάλογος που αναφέρεται στο στοιχείο γ) σημείο i) περιλαμβάνει τετραγωνίδιο για τις επιστημονικές ονομασίες, το διαχειριστικό όργανο συμπεριλαμβάνει κατάλογο εγκεκριμένων ειδών στην όψη της άδειας ή του πιστοποιητικού ή σε σχετικό παράρτημα.

2. Η καταχώριση εκπροσώπων και φορέων πραγματοποιείται μόνο εφόσον αρμόδια επιστημονική αρχή έχει αποφανθεί σύμφωνα με το άρθρο 4 παράγραφος 1 στοιχείο α), το άρθρο 4 παράγραφος 2 στοιχείο α), το άρθρο 5 παράγραφος 2 στοιχείο α) και το άρθρο 5 παράγραφος 4 του κανονισμού (ΕΚ) αριθ. 338/97 ότι οι πολλαπλές συναλλαγές που αφορούν τα βιολογικά δείγματα τα οποία αναφέρονται στο παράρτημα ΧΙ του παρόντος κανονισμού δεν αναμένεται να έχουν επιβλαβείς επιπτώσεις στην κατάσταση διατήρησης του εν λόγω είδους.

3. Το δοχείο εντός του οποίου αποστέλλονται τα βιολογικά δείγματα που αναφέρονται στη παράγραφο 1 φέρει ετικέτα με την ένδειξη «Muestras biológicas CITES», ή «CITES Biological Samples», ή «Échantillons biologiques CITES» και τον αριθμό του εγγράφου που εκδίδεται σύμφωνα με τη σύμβαση.

Άρθρο 19

Απλοποιημένες διαδικασίες για την εξαγωγή ή την επανεξαγωγή νεκρών δειγμάτων

1. Σε περίπτωση εξαγωγής ή επανεξαγωγής νεκρών δειγμάτων ειδών, συμπεριλαμβανομένων οιωνδήποτε μερών ή προϊόντων αυτών, που αναφέρονται στα παραρτήματα Β και Γ του κανονισμού (ΕΚ) αριθ. 338/97, τα κράτη μέλη δύνανται να επιτρέπουν τη χρήση απλοποιημένων διαδικασιών, με βάση την έκδοση τυποποιημένων αδειών εξαγωγής ή πιστοποιητικών επανεξαγωγής, υπό τις ακόλουθες προϋποθέσεις:

α) πρέπει να πιστοποιείται από αρμόδια επιστημονική αρχή ότι ανάλογη εξαγωγή ή επανεξαγωγή δεν θα έχει αρνητικό αντίκτυπο στη διατήρηση του εκάστοτε είδους·

β) κάθε κράτος μέλος οφείλει να τηρεί μητρώο προσώπων και φορέων, εφεξής «καταχωρισμένα πρόσωπα και φορείς», που ενδέχεται να αποτελέσουν αντικείμενο απλοποιημένων διαδικασιών, καθώς και των ειδών που δύνανται να εμπορεύονται βάσει των εν λόγω διαδικασιών, το οποίο επανεξετάζεται από το διαχειριστικό όργανο ανά πενταετία·

γ) τα κράτη μέλη οφείλουν να παρέχουν εν μέρει συμπληρωμένες άδειες και πιστοποιητικά σε καταχωρισμένα πρόσωπα και φορείς·

δ) τα κράτη μέλη έχουν υποχρέωση να επιτρέπουν στα καταχωρισμένα πρόσωπα ή φορείς να αναγράφουν ειδικές πληροφορίες στα τετραγωνίδια 3, 5, 8 και 9 ή 10 της άδειας ή του πιστοποιητικού εφόσον πληρούν τις ακόλουθες προϋποθέσεις: i) υπογράφουν τη συμπληρωμένη αίτηση ή το πιστοποιητικό στο τετραγωνίδιο 23· ii) αποστείλουν πάραυτα αντίγραφο της αδείας ή του πιστοποιητικού στο διαχειριστικό όργανο που το εξέδωσε· iii) διατηρούν αρχεία που τίθενται στη διάθεση του αρμόδιου διαχειριστικού οργάνου κατόπιν αίτησης και περιέχουν πληροφορίες για τα πωληθέντα δείγματα (συμπεριλαμβάνοντας την ονομασία του είδους, τον τύπο του δείγματος, την πηγή του δείγματος), τις ημερομηνίες πώλησης και τις επωνυμίες και διευθύνσεις των προσώπων στα οποία πωλήθηκαν.

2. Η εξαγωγή ή επανεξαγωγή που αναφέρεται στην παράγραφο 1 πρέπει να πραγματοποιείται σύμφωνα με το άρθρο 5 παράγραφοι 4 και 5 του κανονισμού (ΕΚ) αριθ. 338/97.







ΚΕΦΑΛΑΙΟ IV

ΑΔΕΙΕΣ ΕΙΣΑΓΩΓΗΣ

Άρθρο 20

Αιτήσεις

1. Ο αιτών, όπου ενδείκνυται, συμπληρώνει τα τετραγωνίδια 1, 3 έως 6 και 8 έως 23 του εντύπου αίτησης και τα τετραγωνίδια 1, 3, 4, 5 και 8 έως 22 του πρωτοτύπου και όλων των αντιγράφων. Εντούτοις, τα κράτη μέλη μπορούν να ορίσουν ότι πρέπει να συμπληρώνεται μόνο η αίτηση, η οποία επομένως είναι δυνατόν να αναφέρεται σε περισσότερες από μία αποστολές.

2. Τα δεόντως συμπληρωμένα έντυπα υποβάλλονται στο διαχειριστικό όργανο του κράτους μέλους προορισμού και περιέχουν τις πληροφορίες και συνοδεύονται από τα δικαιολογητικά που θεωρεί απαραίτητα η αρμόδια αρχή για να καθορίσει εάν πρέπει να εκδώσει άδεια βάσει του άρθρου 4 του κανονισμού (ΕΚ) αριθ. 338/97.

Η παράλειψη πληροφοριών από την αίτηση πρέπει να αιτιολογείται.

3. Όταν υποβάλλεται αίτηση για άδεια σχετικά με δείγματα για τα οποία προηγούμενη αίτηση είχε απορριφθεί, ο αιτών οφείλει να ενημερώνει το διαχειριστικό όργανο για την προγενέστερη απόρριψη.

4. Για τις εκδόσεις αδειών που αφορούν δείγματα τα οποία αναφέρονται στο άρθρο 64 παράγραφος 1 στοιχεία α) έως στ), το διαχειριστικό όργανο διαπιστώνει ότι ικανοποιήθηκαν οι απαιτήσεις περί επισήμανσης που αναφέρονται στο άρθρο 66.

▼M1

Άρθρο 20a

Απόρριψη αιτήσεων για άδειες εισαγωγής

Τα κράτη μέλη απορρίπτουν τις αιτήσεις έκδοσης αδειών εισαγωγής για χαβιάρι και σάρκα ειδών οξυρρύγχου (Acipenseriformes spp.) προερχόμενων από κοινά αποθέματα, εκτός εάν έχουν καθοριστεί ποσοστώσεις εξαγωγής για τα είδη αυτά με τη διαδικασία που εγκρίθηκε από τη διάσκεψη των μερών της σύμβασης.

▼B

Άρθρο 21

Έκδοση αδειών εισαγωγής και είδη που περιλαμβάνονται στο προσάρτημα Ι της σύμβασης και αναφέρονται στο παράρτημα A του κανονισμού (ΕΚ) αριθ. 338/97

Όταν πρόκειται για άδεια εισαγωγής που εκδίδεται για δείγματα περιλαμβανόμενα στο προσάρτημα I της σύμβασης και εγγεγραμμένα στο παράρτημα Α του κανονισμού (ΕΚ) αριθ. 338/97, το αντίγραφο για τη χώρα εξαγωγής ή επανεξαγωγής μπορεί να επιστραφεί στον αιτούντα για να το υποβάλει στο διαχειριστικό όργανο της χώρας εξαγωγής ή επανεξαγωγής, για την έκδοση άδειας εξαγωγής ή πιστοποιητικού επανεξαγωγής. Το πρωτότυπο της άδειας εισαγωγής, σύμφωνα με το άρθρο 4 παράγραφος 1 στοιχείο β) σημείο ii) του εν λόγω κανονισμού διατηρείται μέχρις ότου προσκομιστεί η αντίστοιχη άδεια εξαγωγής ή πιστοποιητικό επανεξαγωγής.

Όταν το αντίγραφο για τη χώρα εξαγωγής ή επανεξαγωγής δεν επιστρέφεται στον αιτούντα, αυτός λαμβάνει γραπτή δήλωση η οποία αναφέρει το γεγονός ότι πρόκειται να εκδοθεί άδεια εισαγωγής και τις προϋποθέσεις έκδοσής της.

Άρθρο 22

Έγγραφα που παραδίδει ο εισαγωγέας στο τελωνείο

Με την επιφύλαξη των διατάξεων του άρθρου 53, ο εισαγωγέας ή ο εξουσιοδοτημένος αντιπρόσωπός του παραδίδει στο μεθοριακό τελωνείο εισαγωγής στην Κοινότητα το οποίο ορίζεται σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97:

α) το πρωτότυπο της άδειας εισαγωγής (έντυπο αριθ. 1)·

β) το «αντίγραφο για τον κάτοχο της άδειας» (έντυπο αριθ. 2)·

γ) όπου αυτό καθορίζεται στην άδεια εισαγωγής, οποιοδήποτε δικαιολογητικό από την χώρα εξαγωγής ή επανεξαγωγής.

Όπου ενδείκνυται, ο εισαγωγέας ή ο εξουσιοδοτημένος αντιπρόσωπός του αναφέρει τον αριθμό φορτωτικής ή δελτίου αεροπορικής αποστολής στο τετραγωνίδιο 26.

Άρθρο 23

Τελωνειακή διαδικασία

Το τελωνείο που αναφέρεται στο άρθρο 22 ή, κατά περίπτωση, στο άρθρο 53 παράγραφος 1, αφού συμπληρώσει το τετραγωνίδιο 27 στο πρωτότυπο της άδειας εισαγωγής (έντυπο αριθ. 1) και στο «αντίγραφο κατόχου αδείας» (έντυπο αριθ. 2), επιστρέφει το δεύτερο στον εισαγωγέα ή στον εξουσιοδοτημένο αντιπρόσωπό του.

Το πρωτότυπο της άδειας εισαγωγής (έντυπο αριθ. 1) και οποιοδήποτε άλλο έγγραφο προερχόμενο από τη χώρα εξαγωγής ή επανεξαγωγής διαβιβάζεται σύμφωνα με το άρθρο 45.







ΚΕΦΑΛΑΙΟ V

ΓΝΩΣΤΟΠΟΙΗΣΕΙΣ ΕΙΣΑΓΩΓΗΣ

Άρθρο 24

Έγγραφα που παραδίδει ο εισαγωγέας στο τελωνείο

1. Ο εισαγωγέας ή ο εξουσιοδοτημένος αντιπρόσωπός του οφείλουν, όπου είναι σκόπιμο, να συμπληρώνουν τα τετραγωνίδια 1 έως 13 που περιέχονται στο πρωτότυπο της κοινοποίησης εισαγωγής (έντυπο αριθ. 1) και στο «αντίγραφο για τον εισαγωγέα» (έντυπο αριθ. 2) της γνωστοποίησης εισαγωγής και, με την επιφύλαξη των διατάξεων του άρθρου 25, να τα παραδίδουν μαζί με δικαιολογητικά που προέρχονται από τη χώρα εξαγωγής ή επανεξαγωγής, στο μεθοριακό τελωνείο εισαγωγής στην Κοινότητα που ορίζεται σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97.

2. Στην περίπτωση γνωστοποιήσεων εισαγωγής που σχετίζονται με δείγματα ειδών που αναφέρονται στο παράρτημα Γ του κανονισμού (ΕΚ) αριθ. 338/97, τα τελωνεία δύνανται, όπου αυτό είναι απαραίτητο, να κατακρατούν τα δείγματα αυτά έως ότου ολοκληρωθούν οι διαδικασίες εξακρίβωσης της εγκυρότητας των συνοδευτικών εγγράφων που αναφέρονται στο άρθρο 4 παράγραφος 3 στοιχεία α) και β) του κανονισμού αυτού.

Άρθρο 25

Τελωνειακή διαδικασία

Το τελωνείο που αναφέρεται στο άρθρο 24 ή, κατά περίπτωση, στο άρθρο 53 παράγραφος 1, αφού συμπληρώσει το τετραγωνίδιο 14 που περιέχεται στο πρωτότυπο της κοινοποίησης εισαγωγής (έντυπο αριθ. 1) και στο «αντίγραφο για τον εισαγωγέα» (έντυπο αριθ. 2), επιστρέφει το δεύτερο στον εισαγωγέα ή στον εξουσιοδοτημένο αντιπρόσωπό του.

Το πρωτότυπο της κοινοποίησης εισαγωγής (έντυπο αριθ. 1) και οποιοδήποτε άλλο έγγραφο προερχόμενο από τη χώρα εξαγωγής ή επανεξαγωγής διαβιβάζεται σύμφωνα με το άρθρο 45.







ΚΕΦΑΛΑΙΟ VI

ΑΔΕΙΕΣ ΕΞΑΓΩΓΗΣ ΚΑΙ ΠΙΣΤΟΠΟΙΗΤΙΚΑ ΕΠΑΝΕΞΑΓΩΓΗΣ

Άρθρο 26

Αιτήσεις

1. Ο αιτών οφείλει, όπου ενδείκνυται, να συμπληρώνει τα τετραγωνίδια 1, 3, 4, 5 και 8 έως 23 του εντύπου αίτησης και τα τετραγωνίδια 1, 3, 4, 5 και 8 έως 22 του πρωτοτύπου και όλων των αντιγράφων. Εντούτοις, τα κράτη μέλη μπορούν να ορίσουν ότι πρέπει να συμπληρώνεται μόνο η αίτηση, η οποία επομένως είναι δυνατόν να αναφέρεται σε περισσότερες από μία αποστολές.

2. Τα δεόντως συμπληρωμένα έντυπα υποβάλλονται στο διαχειριστικό όργανο του κράτους μέλους εντός της επικράτειας του οποίου βρίσκονται τα δείγματα, περιέχουν τις πληροφορίες και συνοδεύονται από τα δικαιολογητικά που θεωρεί απαραίτητα η αρμόδια αρχή για να καθορίσει εάν πρέπει να εκδώσει άδεια ή πιστοποιητικό βάσει του άρθρου 5 του κανονισμού (ΕΚ) αριθ. 338/97.

Η παράλειψη πληροφοριών από την αίτηση πρέπει να αιτιολογείται.

3. Όταν υποβάλλεται αίτηση για άδεια εξαγωγής ή πιστοποιητικό επανεξαγωγής δειγμάτων για τα οποία είχε απορριφθεί προηγούμενη αίτηση, ο αιτών οφείλει να ενημερώσει το διαχειριστικό όργανο για την εν λόγω απόρριψη.

4. Για τις άδειες εξαγωγής και τα πιστοποιητικά επανεξαγωγής που αφορούν δείγματα τα οποία αναφέρονται στο άρθρο 65, το διαχειριστικό όργανο διαπιστώνει ότι έχουν τηρηθεί οι απαιτήσεις περί επισήμανσης που ορίζονται στο άρθρο 66.

5. Όταν για να δικαιολογηθεί η αίτηση για πιστοποιητικό επανεξαγωγής, υποβάλλεται το «αντίγραφο για τον κάτοχο της άδειας» μιας άδειας εισαγωγής, το «αντίγραφο εισαγωγέα» μιας κοινοποίησης εισαγωγής ή πιστοποιητικό που εκδίδεται βάσει των ανωτέρω, το σχετικό δικαιολογητικό επιστρέφεται στον αιτούντα μόνο εφόσον τροποποιηθεί ο αριθμός δειγμάτων για τα οποία εξακολουθεί να ισχύει.

Το σχετικό δικαιολογητικό δεν επιστρέφεται στον αιτούντα εάν το πιστοποιητικό επανεξαγωγής παρέχεται για το συνολικό αριθμό των δειγμάτων για τα οποία ισχύει ή όταν αντικαθίσταται σύμφωνα με το άρθρο 51.

6. Το διαχειριστικό όργανο επικυρώνει την ισχύ κάθε συνοδευτικού δικαιολογητικού, όπου είναι απαραίτητο σε συνεννόηση με διαχειριστικό όργανο άλλου κράτους μέλους.

7. Οι παράγραφοι 5 και 6 εφαρμόζονται επίσης όταν ένα πιστοποιητικό υποβάλλεται για να δικαιολογηθεί η αίτηση άδειας εξαγωγής.

8. Όταν, υπό την επίβλεψη διαχειριστικού οργάνου κράτους μέλους, τα δείγματα έχουν επισημανθεί χωριστά ώστε να διευκολύνεται η αναφορά στα έγγραφα των παραγράφων 5 και 7, τα εν λόγω έγγραφα δεν απαιτείται να επιδεικνύονται κατά την υποβολή της αίτησης, εφόσον στην αίτηση αναφέρεται ο αριθμός τους.

9. Ελλείψει των δικαιολογητικών που αναφέρονται στις παραγράφους 5 έως 8, το διαχειριστικό όργανο επικυρώνει τη νόμιμη εισαγωγή ή την απόκτηση στην Κοινότητα των δειγμάτων που πρόκειται να εξαχθούν/επανεξαχθούν, όπου είναι απαραίτητο σε συνεννόηση με διαχειριστικό όργανο άλλου κράτους μέλους.

10. Όπου, για τους σκοπούς των παραγράφων 3 έως 9, ένα διαχειριστικό όργανο συνεννοείται με διαχειριστικό όργανο άλλου κράτους μέλους, το δεύτερο οφείλει να απαντήσει εντός μιας εβδομάδος.

▼M1

Άρθρο 26a

Απόρριψη αιτήσεων για άδειες εξαγωγής

Τα κράτη μέλη απορρίπτουν τις αιτήσεις έκδοσης αδειών εξαγωγής για χαβιάρι και σάρκα ειδών οξυρρύγχου (Acipenseriformes spp.) προερχόμενων από κοινά αποθέματα, εκτός εάν έχουν καθοριστεί ποσοστώσεις εξαγωγής για τα είδη αυτά με τη διαδικασία που εγκρίθηκε από τη διάσκεψη των μερών της σύμβασης.

▼B

Άρθρο 27

Έγγραφα που παραδίδονται από τον (επαν)εξαγωγέα στο τελωνείο

Ο (επαν)εξαγωγέας ή ο εξουσιοδοτημένος αντιπρόσωπός του παραδίδει το πρωτότυπο της άδειας εξαγωγής ή του πιστοποιητικού επανεξαγωγής (έντυπο αριθ. 1) και το αντίγραφο για τον κάτοχο της άδειας (έντυπο αριθ. 2) και το αντίγραφο προς επιστροφή στο εκδίδον διαχειριστικό όργανο (έντυπο αριθ. 3) στο τελωνείο που ορίζεται σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97.

Όπου ενδείκνυται, ο (επαν)εξαγωγέας ή ο εξουσιοδοτημένος αντιπρόσωπός του αναφέρει τον αριθμό φορτωτικής ή δελτίου αεροπορικής αποστολής στο τετραγωνίδιο 26.

Άρθρο 28

Τελωνειακή διαδικασία

Το τελωνείο που αναφέρεται στο άρθρο 27, αφού συμπληρώσει το τετραγωνίδιο 27, επιστρέφει το πρωτότυπο της άδειας εξαγωγής ή του πιστοποιητικού επανεξαγωγής (έντυπο αριθ. 1) και το αντίγραφο για τον κάτοχο της άδειας (έντυπο αριθ. 2) στον (επαν)εξαγωγέα ή στον εξουσιοδοτημένο αντιπρόσωπό του.

Το αντίγραφο προς επιστροφή στο εκδίδον διαχειριστικό όργανο (έντυπο αριθ. 3) της άδειας εξαγωγής ή του πιστοποιητικού επανεξαγωγής διαβιβάζεται σύμφωνα με το άρθρο 45.

Άρθρο 29

Προέκδοση αδειών για φυτώρια

Όταν, σύμφωνα με τις κατευθυντήριες γραμμές που εγκρίθηκαν από τη διάσκεψη των συμβαλλομένων μερών της σύμβασης, ένα κράτος μέλος καταχωρίζει σε μητρώα φυτώρια που εξάγουν τεχνητώς αναπαραχθέντα δείγματα ειδών εγγεγραμμένων στο παράρτημα Α του κανονισμού (ΕΚ) αριθ. 338/97, μπορεί να διαθέτει στα οικεία φυτώρια τυποποιημένες άδειες εξαγωγής για είδη που αναφέρονται στα παραρτήματα Α και Β του εν λόγω κανονισμού.

Στο τετραγωνίδιο 23 των εν λόγω τυποποιημένων αδειών εξαγωγής αναφέρεται ο αριθμός καταχώρισης του φυτώριου καθώς και η ακόλουθη δήλωση:

«άδεια έγκυρη μόνο για τεχνητώς αναπαραχθέντα φυτά σύμφωνα με το ψήφισμα της διάσκεψης CITES 11.11 (Αναθ. CoP13). Έγκυρη μόνο για τις ακόλουθες ταξινομικές κατηγορίες: . . .».







ΚΕΦΑΛΑΙΟ VII

ΠΙΣΤΟΠΟΙΗΤΙΚΑ ΠΕΡΙΟΔΕΥΟΥΣΩΝ ΕΚΘΕΣΕΩΝ

Άρθρο 30

Έκδοση

1. Τα κράτη μέλη μπορούν να εκδίδουν πιστοποιητικό περιοδεύουσας έκθεσης για νομίμως αποκτηθέντα δείγματα, τα οποία αποτελούν μέρος περιοδεύουσας έκθεσης και τα οποία πληρούν μία από τις ακόλουθες προϋποθέσεις:

α) έχουν γεννηθεί και εκτραφεί σε αιχμαλωσία σύμφωνα με τα άρθρα 54 και 55 ή αποτέλεσαν αντικείμενο τεχνητής αναπαραγωγής σύμφωνα με το άρθρο 56·

β) αποκτήθηκαν ή εισήχθησαν στην Κοινότητα πριν από την εφαρμογή των διατάξεων που σχετίζονται με τα είδη τα οποία αναφέρονται στα προσαρτήματα Ι, ΙΙ ή ΙΙΙ της σύμβασης ή το παράρτημα Γ του κανονισμού (ΕΟΚ) αριθ. 3626/82 ή τα παραρτήματα Α, Β και Γ του κανονισμού (ΕΚ) αριθ. 338/97.

2. Όσον αφορά τα ζωντανά ζώα, το πιστοποιητικό περιοδεύουσας έκθεσης καλύπτει αποκλειστικά και μόνο ένα δείγμα.

3. Το συμπληρωματικό φύλλο επισυνάπτεται στο πιστοποιητικό της περιοδεύουσας έκθεσης για χρήση σύμφωνα με το άρθρο 35.

▼M2

4. Στην περίπτωση δειγμάτων εκτός των ζωντανών ζώων, η διαχειριστική αρχή θα πρέπει να επισυνάπτει στο πιστοποιητικό περιοδεύουσας έκθεσης δελτίο απογραφής το οποίο συνοψίζει για κάθε δείγμα όλες τις πληροφορίες που απαιτούνται από τα τετραγωνίδια 8 έως 18 του υποδείγματος εντύπου που αναφέρεται στο παράρτημα III του εκτελεστικού κανονισμού (ΕΕ) αριθ. 792/2012.

▼B

Άρθρο 31

Χρήση

Το πιστοποιητικό περιοδεύουσας έκθεσης μπορεί να χρησιμοποιηθεί ως:

1. άδεια εισαγωγής σύμφωνα με το άρθρο 4 του κανονισμού (ΕΚ) αριθ. 338/97·

2. έκθεση εξαγωγής ή πιστοποιητικό επανεξαγωγής σύμφωνα με το άρθρο 5 του κανονισμού (ΕΚ) αριθ. 338/97·

▼M1

3. πιστοποιητικό σύμφωνα με το άρθρο 8 παράγραφος 3 του κανονισμού (ΕΚ) αριθ. 338/97 αποκλειστικά και μόνο για να επιτραπεί η έκθεση των δειγμάτων στο κοινό για εμπορικούς σκοπούς.

▼B

Άρθρο 32

Εκδίδουσα αρχή

1. Εφόσον η περιοδεύουσα έκθεση προέρχεται από την Κοινότητα, εκδίδουσα αρχή για το πιστοποιητικό της περιοδεύουσας έκθεσης είναι το διαχειριστικό όργανο του κράτους μέλους από το οποίο προέρχεται η περιοδεύουσα έκθεση.

2. Εφόσον η περιοδεύουσα έκθεση προέρχεται από τρίτη χώρα, εκδίδουσα αρχή για το πιστοποιητικό περιοδεύουσας έκθεσης είναι το διαχειριστικό όργανο του κράτους μέλους του αρχικού προορισμού της και η έκδοση αυτού του πιστοποιητικού βασίζεται στις διατάξεις για τα αντίστοιχα πιστοποιητικά που εκδίδονται από τη χώρα αυτή.

3. Εφόσον, κατά τη διαμονή σε κράτος μέλος, ζώο το οποίο καλύπτεται από το πιστοποιητικό περιοδεύουσας έκθεσης γεννήσει απογόνους, το διαχειριστικό όργανο του συγκεκριμένου κράτους μέλους ενημερώνεται και εκδίδει άδεια ή πιστοποιητικό κατά περίπτωση.

Άρθρο 33

Προϋποθέσεις για τα δείγματα

1. Εφόσον δείγμα καλύπτεται από πιστοποιητικό περιοδεύουσας έκθεσης, πληρούνται οι ακόλουθες προϋποθέσεις:

α) το δείγμα πρέπει να έχει καταχωρισθεί από το εκδίδον διαχειριστικό όργανο·

β) το δείγμα πρέπει να επιστραφεί στο κράτος μέλος στο οποίο έχει καταχωρισθεί πριν από την ημερομηνία λήξης του πιστοποιητικού·

γ) το δείγμα πρέπει να φέρει αποκλειστική και μόνιμη σήμανση σύμφωνα με το άρθρο 66 στην περίπτωση των ζωντανών ζώων ή να προσδιορίζεται με διαφορετικό τρόπο έτσι ώστε οι αρχές εκάστου κράτους μέλους εντός του οποίου εισέρχεται το δείγμα να είναι σε θέση να διαπιστώσουν ότι το πιστοποιητικό αντιστοιχεί στο δείγμα το οποίο εισάγεται ή εξάγεται.

2. Στην περίπτωση των πιστοποιητικών για περιοδεύουσες εκθέσεις που εκδίδονται σύμφωνα με το άρθρο 32 παράγραφος 2, τα στοιχεία α) και β) της παραγράφου 1 του παρόντος άρθρου δεν ισχύουν. Σε ανάλογες περιπτώσεις το πιστοποιητικό περιλαμβάνει το ακόλουθο κείμενο στο τετραγωνίδιο 20:

«Το παρόν πιστοποιητικό ισχύει μόνο εφόσον συνοδεύεται από πρωτότυπο πιστοποιητικό για περιοδεύουσα έκθεση το οποίο έχει εκδοθεί από τρίτη χώρα.»

Άρθρο 34

Αιτήσεις

1. Ο αιτών πιστοποιητικό για περιοδεύουσα έκθεση συμπληρώνει, όπου αυτό ενδείκνυται, τα τετραγωνίδια 3 και 9 έως 18 του εντύπου της αίτησης (έντυπο αριθ. 3) και τα τετραγωνίδια 3 και 9 έως 18 του πρωτοτύπου και όλων των αντιγράφων.

Τα κράτη μέλη δύνανται, εντούτοις, να επιτρέψουν τη συμπλήρωση μόνο του εντύπου της αίτησης, στις περιπτώσεις για τις οποίες η αίτηση ενδεχομένως αφορά περισσότερα από ένα πιστοποιητικά.

2. Η δεόντως συμπληρωθείσα αίτηση υποβάλλεται στο διαχειριστικό όργανο του κράτους μέλους στο οποίο βρίσκονται τα δείγματα, ή στην περίπτωση που αναφέρεται στο άρθρο 32 παράγραφος 2, στο διαχειριστικό όργανο του κράτους μέλους του πρώτου προορισμού, από κοινού με τις απαραίτητες πληροφορίες και δικαιολογητικά που το διαχειριστικό όργανο θεωρεί αναγκαία για να αποφασίσει κατά πόσο πρέπει να εκδοθεί πιστοποιητικό.

Η παράλειψη πληροφοριών από την αίτηση πρέπει να δικαιολογείται.

3. Όταν υποβάλλεται αίτηση πιστοποιητικού σχετικά με δείγματα για τα οποία είχε ήδη απορριφθεί η προηγούμενη αίτηση, ο αιτών οφείλει να ενημερώνει το διαχειριστικό όργανο για την προγενέστερη απόρριψη.

Άρθρο 35

Έγγραφα που παραδίδονται από τον κάτοχο στο τελωνείο

1. Ο κάτοχος πιστοποιητικού περιοδεύουσας έκθεσης το οποίο εκδίδεται σύμφωνα με το άρθρο 32 παράγραφος 1, ή ο εξουσιοδοτημένος αντιπρόσωπό του παραδίδει το πρωτότυπο του εν λόγω πιστοποιητικού (έντυπο αριθ. 1) και το πρωτότυπο και αντίγραφο του συμπληρωματικού φύλλου προς διακρίβωση στο αρμόδιο τελωνείο σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97.

Το τελωνείο, μετά τη συμπλήρωση του συμπληρωματικού δελτίου, επιστρέφει τα αρχικά έγγραφα στον κάτοχο ή στον εξουσιοδοτημένο αντιπρόσωπό του, επικυρώνει το αντίγραφο του συμπληρωματικού φύλλου και διαβιβάζει το επικυρωμένο αντίγραφο στο αντίστοιχο διαχειριστικό όργανο σύμφωνα με το άρθρο 45.

2. Για τα πιστοποιητικά περιοδευουσών εκθέσεων που εκδίδονται σύμφωνα με το άρθρο 32 παράγραφος 2, εφαρμόζεται η παράγραφος 1 του παρόντος άρθρου, προβλέποντας επιπλέον ότι ο κάτοχος του πιστοποιητικού ή ο εξουσιοδοτημένος αντιπρόσωπός του υποβάλλουν επίσης το πρωτότυπο πιστοποιητικό και το συμπληρωματικό φύλλο που έχει εκδώσει τρίτη χώρα προς εξακρίβωση.

Το τελωνείο, μετά τη συμπλήρωση και των δύο συμπληρωματικών φύλλων, επιστρέφει τα πρωτότυπα πιστοποιητικά περιοδευουσών εκθέσεων και τα συμπληρωματικά φύλλα στον εισαγωγέα ή τον εξουσιοδοτημένο αντιπρόσωπό του και διαβιβάζει επικυρωμένο αντίγραφο του συμπληρωματικού φύλλου του πιστοποιητικού που εξέδωσε το διαχειριστικό όργανο του κράτους μέλους στο προαναφερόμενο διαχειριστικό όργανο σύμφωνα με το άρθρο 45.

Άρθρο 36

Αντικατάσταση των πιστοποιητικών

Πιστοποιητικό περιοδεύουσας έκθεσης το οποίο έχει χαθεί, κλαπεί ή καταστραφεί, αντικαθίσταται αποκλειστικά και μόνο από το εκδίδον όργανο.

▼M1

Το έγγραφο αντικατάστασης φέρει τον ίδιο αριθμό, εάν είναι δυνατόν, και την ίδια ημερομηνία ισχύος με το πρωτότυπο και περιλαμβάνει, στο τετραγωνίδιο 20, μια από τις ακόλουθες μνείες:

«Το παρόν πιστοποιητικό είναι γνήσιο αντίγραφο του πρωτοτύπου» ή «Το παρόν πιστοποιητικό ακυρώνει και αντικαθιστά το πρωτότυπο που φέρει τον αριθμό xxxx και εκδόθηκε στις xx/xx/xxxx».

▼B







ΚΕΦΑΛΑΙΟ VIII

ΠΙΣΤΟΠΟΙΗΤΙΚΑ ΠΡΟΣΩΠΙΚΗΣ ΙΔΙΟΚΤΗΣΙΑΣ

Άρθρο 37

Έκδοση πιστοποιητικών

▼M2

1. Τα κράτη μέλη μπορούν να εκδίδουν πιστοποιητικά προσωπικής ιδιοκτησίας για τον νόμιμο κύριο ή για τον νομίμως αποκτήσαντα ζωντανά ζώα, τα οποία κατέχονται για προσωπικούς μη εμπορικούς σκοπούς.

▼B

2. Ένα πιστοποιητικό προσωπικής ιδιοκτησίας καλύπτει αποκλειστικά και μόνο ένα δείγμα.

3. Το συμπληρωματικό φύλλο επισυνάπτεται στο πιστοποιητικό για χρήση σύμφωνα με το άρθρο 42.

Άρθρο 38

Χρήση

Εφόσον το δείγμα το οποίο καλύπτει το πιστοποιητικό συνοδεύεται από το νόμιμο ιδιοκτήτη του, το πιστοποιητικό μπορεί να χρησιμοποιηθεί ως:

1. άδεια εισαγωγής σύμφωνα με το άρθρο 4 του κανονισμού (ΕΚ) αριθ. 338/97·

2. άδεια εξαγωγής ή πιστοποιητικό επανεξαγωγής σύμφωνα με το άρθρο 5 του κανονισμού (ΕΚ) αριθ. 338/97, εφόσον συμφωνεί με αυτό η χώρα προορισμού.

Άρθρο 39

Εκδίδουσα αρχή

1. Εφόσον το δείγμα προέρχεται από την Κοινότητα, εκδίδουσα αρχή για τα πιστοποιητικά προσωπικής ιδιοκτησίας είναι το διαχειριστικό όργανο του κράτους μέλους στο έδαφος του οποίου βρίσκεται το είδος.

2. Εφόσον το είδος εισάγεται από τρίτη χώρα, εκδίδουσα αρχή του πιστοποιητικού προσωπικής ιδιοκτησίας είναι το διαχειριστικό όργανο του κράτους μέλους αρχικού προορισμού και το πιστοποιητικό αυτό εκδίδεται εφόσον παρασχεθεί ισότιμο έγγραφο από την αντίστοιχη τρίτη χώρα.

3. Το πιστοποιητικό προσωπικής ιδιοκτησίας περιλαμβάνει το ακόλουθο κείμενο στο τετραγωνίδιο 23 ή σε παράρτημά του:

«Ισχύει για πολλαπλές διασυνοριακές διελεύσεις εφόσον το δείγμα συνοδεύεται από τον ιδιοκτήτη του. Το πρωτότυπο του εντύπου πρέπει να διατηρείται από τον νόμιμο ιδιοκτήτη.

Το δείγμα που καλύπτεται από το παρόν πιστοποιητικό δεν επιτρέπεται να πωληθεί ή να μεταφερθεί με άλλο τρόπο, εκτός εάν τηρούνται οι διατάξεις του άρθρου 43 του κανονισμού (ΕΚ) αριθ. 865/2006 της Επιτροπής. Το παρόν πιστοποιητικό δεν μεταβιβάζεται. Εάν το δείγμα πεθάνει, κλαπεί, καταστραφεί, χαθεί, πωληθεί ή εκχωρηθεί η ιδιοκτησία του με άλλο τρόπο, το πιστοποιητικό θα πρέπει να επιστραφεί πάραυτα στο διαχειριστικό όργανο που το εξέδωσε.

Το παρόν πιστοποιητικό ισχύει μόνο εφόσον συνοδεύεται από συμπληρωματικό φύλλο, το οποίο πρέπει να σφραγίζεται και να υπογράφεται από το τελωνείο σε κάθε συνοριακή διέλευση.

Το παρόν πιστοποιητικό ουδόλως επηρεάζει το δικαίωμα των κρατών να υιοθετούν αυστηρότερα εσωτερικά μέτρα όσον αφορά στους περιορισμούς ή στις προϋποθέσεις για την κατοχή/διατήρηση ζωντανών ζώων.»

4. Εφόσον, κατά την παραμονή σε κράτος μέλος, ένα ζώο το οποίο καλύπτεται από πιστοποιητικό προσωπικής ιδιοκτησίας γεννήσει απογόνους, το διαχειριστικό όργανο του κράτους ενημερώνεται πάραυτα και εκδίδει άδεια ή πιστοποιητικό κατά περίπτωση.

Άρθρο 40

Προϋποθέσεις για τα δείγματα

1. Όταν τα δείγματα καλύπτονται από πιστοποιητικό προσωπικής ιδιοκτησίας, πληρούνται οι ακόλουθες προϋποθέσεις:

α) τα δείγματα πρέπει να έχουν καταχωρισθεί από το διαχειριστικό όργανο του κράτους μέλους στο οποίο ο ιδιοκτήτης τους έχει το συνήθη τόπο διαμονής του·

β) τα δείγματα πρέπει να επιστρέφονται στο κράτος μέλος στο οποίο έχουν καταχωρισθεί πριν από την ημερομηνία λήξης των πιστοποιητικών·

γ) τα δείγματα απαγορεύεται να χρησιμοποιούνται για εμπορικούς σκοπούς εκτός των περιπτώσεων για τις οποίες ισχύουν οι προϋποθέσεις του άρθρου 43·

δ) τα δείγματα φέρουν αποκλειστική και μόνιμη σήμανση σύμφωνα με το άρθρο 66.

2. Όσον αφορά τα πιστοποιητικά προσωπικής ιδιοκτησίας που εκδίδονται σύμφωνα με το άρθρο 39 παράγραφος 2, δεν εφαρμόζονται τα στοιχεία α) και β) της παραγράφου 1 του παρόντος άρθρου.

Σε ανάλογες περιπτώσεις, τα πιστοποιητικά περιλαμβάνουν το ακόλουθο κείμενο στο τετραγωνίδιο 23:

«Το παρόν πιστοποιητικό ισχύει μόνο εφόσον συνοδεύεται από πρωτότυπο πιστοποιητικό προσωπικής ιδιοκτησίας το οποίο έχει εκδοθεί από τρίτη χώρα και εφόσον το δείγμα στο οποίο αναφέρεται συνοδεύεται από τον ιδιοκτήτη του.».

Άρθρο 41

Αιτήσεις

1. Ο αιτών πιστοποιητικό προσωπικής ιδιοκτησίας συμπληρώνει, κατά περίπτωση, τα τετραγωνίδια 1, 4 και 6 έως 23 του εντύπου αίτησης και τα τετραγωνίδια 1, 4 και 6 έως 22 του πρωτοτύπου και όλων των αντιγράφων.

Εντούτοις, τα κράτη μέλη μπορούν να ορίσουν ότι πρέπει να συμπληρώνεται μόνο η αίτηση, η οποία επομένως θα είναι δυνατόν να αναφέρεται σε περισσότερα από ένα πιστοποιητικά.

2. Το δεόντως συμπληρωμένο έντυπο πρέπει να υποβάλλεται στο διαχειριστικό όργανο του κράτους μέλους στο οποίο βρίσκονται τα δείγματα, ή στην περίπτωση που αναφέρεται στο άρθρο 39 παράγραφος 2, στο διαχειριστικό όργανο του κράτους μέλους του πρώτου προορισμού, μαζί με τις πληροφορίες και τα δικαιολογητικά που θεωρεί απαραίτητα η αρμόδια αρχή για να αποφανθεί σχετικά με την έκδοση πιστοποιητικού.

Η παράλειψη πληροφοριών από την αίτηση πρέπει να αιτιολογείται.

Εφόσον υποβάλλεται αίτηση πιστοποιητικού σχετικά με δείγματα για τα οποία είχε απορριφθεί προηγουμένως άλλη αίτηση, ο αιτών οφείλει να ενημερώνει το διαχειριστικό όργανο για την εν λόγω απόρριψη.

Άρθρο 42

Έγγραφα που παραδίδονται στο τελωνείο από τον κάτοχο

1. Σε περίπτωση εισαγωγής, εξαγωγής ή επανεξαγωγής δείγματος που καλύπτεται από πιστοποιητικό προσωπικής ιδιοκτησίας το οποίο έχει εκδοθεί σύμφωνα με το άρθρο 39 παράγραφος 1, ο κάτοχος του εν λόγω πιστοποιητικού παραδίδει το πρωτότυπο του πιστοποιητικού (έντυπο αριθ. 1) και το πρωτότυπο και αντίγραφο του συμπληρωματικού φύλλου προς εξακρίβωση στο αρμόδιο τελωνειακό γραφείο σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97.

Το τελωνείο, μετά από τη συμπλήρωση του συμπληρωματικού φύλλου, επιστρέφει τα πρωτότυπα έγγραφα στον κάτοχο, επικυρώνει το αντίγραφο του συμπληρωματικού φύλλου και διαβιβάζει το επικυρωμένο αντίγραφο στο αντίστοιχο διαχειριστικό όργανο σύμφωνα με το άρθρο 45 του παρόντος κανονισμού.

2. Σε περίπτωση πιστοποιητικού προσωπικής ιδιοκτησίας το οποίο εκδίδεται σύμφωνα με το άρθρο 39 παράγραφος 2, εφαρμόζεται η παράγραφος 1 του παρόντος άρθρου, αλλά ο κάτοχος οφείλει επίσης να υποβάλει προς εξακρίβωση το πρωτότυπο του πιστοποιητικού που έχει εκδώσει σχετικά η τρίτη χώρα.

Το τελωνείο, μετά από τη συμπλήρωση του συμπληρωματικού φύλλου, επιστρέφει τα πρωτότυπα έγγραφα στον κάτοχο και διαβιβάζει επικυρωμένο αντίγραφο του συμπληρωματικού φύλλου του πιστοποιητικού που έχει εκδώσει το διαχειριστικό όργανο του κράτους μέλους στην εν λόγω αρχή σύμφωνα με το άρθρο 45.

Άρθρο 43

Οι πωλήσεις δειγμάτων που καλύπτονται από πιστοποιητικά προσωπικής ιδιοκτησίας

Εφόσον ο κάτοχος πιστοποιητικού προσωπικής ιδιοκτησίας το οποίο έχει εκδοθεί σύμφωνα με το άρθρο 39 παράγραφος 1 του παρόντος κανονισμού επιθυμεί να πωλήσει το δείγμα, οφείλει κατά πρώτον να παραδώσει το πιστοποιητικό στο εκδούν διαχειστικό όργανο και, εάν το δείγμα ανήκει στα είδη που αναφέρονται στο παράρτημα Α του κανονισμού (ΕΚ) αριθ. 338/97, να υποβάλει αίτηση στην αρμόδια αρχή για πιστοποιητικό σύμφωνα με το άρθρο 8 παράγραφος 3 του κανονισμού αυτού.

Άρθρο 44

Αντικατάσταση

Ένα πιστοποιητικό προσωπικής ιδιοκτησίας που έχει χαθεί, κλαπεί ή καταστραφεί, μπορεί να αντικατασταθεί μόνο από το εκδίδον όργανο.

▼M1

Το έγγραφο αντικατάστασης φέρει τον ίδιο αριθμό, εάν είναι δυνατόν, και την ίδια ημερομηνία ισχύος με το πρωτότυπο και περιλαμβάνει, στο τετραγωνίδιο 23, μία από τις ακόλουθες μνείες:

«Το παρόν πιστοποιητικό είναι γνήσιο αντίγραφο του πρωτοτύπου» ή «Το παρόν πιστοποιητικό ακυρώνει και αντικαθιστά το πρωτότυπο που φέρει τον αριθμό xxxx και εκδόθηκε στις xx/xx/xxxx».

▼M1







ΚΕΦΑΛΑΙΟ VΙΙΙα

ΠΙΣΤΟΠΟΙΗΤΙΚΑ ΣΥΛΛΟΓΗΣ ΔΕΙΓΜΑΤΩΝ

Άρθρο 44a

Έκδοση

Τα κράτη μέλη μπορούν να εκδίδουν πιστοποιητικά συλλογής δειγμάτων σε σχέση με συλλογές δειγμάτων, υπό τον όρο ότι η συλλογή καλύπτεται από ισχύον δελτίο ATA και περιλαμβάνει δείγματα, μέρη ή παράγωγα ειδών που παρατίθενται στα παραρτήματα A, B ή Γ του κανονισμού (ΕΚ) αριθ. 338/97.

Για τους σκοπούς του πρώτου εδαφίου, τα δείγματα, τα μέρη ή τα παράγωγα ειδών που περιλαμβάνονται στο παράρτημα A πρέπει να είναι σύμφωνα με το κεφάλαιο XIII του παρόντος κανονισμού.

Άρθρο 44β

Χρήση

Υπό τον όρο ότι η συλλογή δειγμάτων που καλύπτεται από πιστοποιητικό συλλογής δειγμάτων συνοδεύεται από ισχύον δελτίο ATA, πιστοποιητικό που έχει εκδοθεί σύμφωνα με το άρθρο 44α μπορεί να χρησιμοποιηθεί ως εξής:

1. ως άδεια εισαγωγής σύμφωνα με το άρθρο 4 του κανονισμού (ΕΚ) αριθ. 338/97·

2. ως άδεια εξαγωγής ή πιστοποιητικό επανεξαγωγής σύμφωνα με το άρθρο 5 του κανονισμού (ΕΚ) αριθ. 338/97, εφόσον η χώρα προορισμού αναγνωρίζει και επιτρέπει τη χρήση δελτίων ΑΤΑ·

3. ως πιστοποιητικό σύμφωνα με το άρθρο 8 παράγραφος 3 του κανονισμού (ΕΚ) αριθ. 338/97, αποκλειστικά για να επιτραπεί η έκθεση των δειγμάτων στο κοινό για εμπορικούς σκοπούς.

Άρθρο 44γ

Εκδίδουσα αρχή

1. Όταν η συλλογή δειγμάτων προέρχεται από χώρα εντός της Κοινότητας, η αρχή που εκδίδει το πιστοποιητικό συλλογής δειγμάτων είναι το διαχειριστικό όργανο του κράτους μέλους από το οποίο προέρχεται η συλλογή δειγμάτων.

2. Όταν η συλλογή δειγμάτων προέρχεται από τρίτη χώρα, η αρχή που εκδίδει το πιστοποιητικό συλλογής δειγμάτων είναι το διαχειριστικό όργανο του κράτους μέλους πρώτου προορισμού και η έκδοση του πιστοποιητικού αυτού βασίζεται στην προσκόμιση ισοδυνάμου εγγράφου, που εκδίδεται από την εν λόγω τρίτη χώρα.

Άρθρο 44δ

Απαιτήσεις

1. Συλλογή δειγμάτων που καλύπτεται από πιστοποιητικό συλλογής δειγμάτων πρέπει να επανεισάγεται στην Κοινότητα πριν από την ημερομηνία λήξης του πιστοποιητικού.

2. Τα δείγματα που καλύπτονται από πιστοποιητικό συλλογής δειγμάτων δεν μπορούν να πωλούνται ή να μεταβιβάζονται με άλλο τρόπο ενόσω βρίσκονται εκτός του εδάφους του κράτους που εξέδωσε το πιστοποιητικό.

3. Το πιστοποιητικό συλλογής δειγμάτων δεν μεταβιβάζεται. Εάν τα δείγματα που καλύπτονται από πιστοποιητικό συλλογής δειγμάτων κλαπούν, καταστραφούν ή απολεσθούν, ενημερώνονται αμέσως το διαχειριστικό όργανο που εξέδωσε το πιστοποιητικό και το διαχειριστικό όργανο της χώρας στην οποία συνέβη το γεγονός.

4. Το πιστοποιητικό συλλογής δειγμάτων αναφέρει ότι το έγγραφο αφορά «Λοιπά: Συλλογή Δειγμάτων» και περιλαμβάνει στο τετραγωνίδιο 23 τον αριθμό του συνοδευτικού δελτίου ATA.

Στο τετραγωνίδιο 23 ή σε κατάλληλο παράρτημα του πιστοποιητικού αναγράφεται το ακόλουθο κείμενο:

«Για συλλογή δειγμάτων που συνοδεύεται από το δελτίο ATA αριθ: xxx

Το παρόν πιστοποιητικό καλύπτει συλλογή δειγμάτων και ισχύει μόνο εάν συνοδεύεται από ισχύον δελτίο ATA. Το παρόν πιστοποιητικό δεν μεταβιβάζεται. Τα δείγματα που καλύπτονται από το πιστοποιητικό αυτό δεν επιτρέπεται να πωληθούν ή να μεταβιβαστούν με οιοδήποτε άλλο τρόπο ενόσω βρίσκονται εκτός του εδάφους του κράτους που εξέδωσε το παρόν έγγραφο. Το πιστοποιητικό αυτό μπορεί να χρησιμοποιηθεί για (επαν)εξαγωγή από [αναφέρεται η χώρα (επαν)εξαγωγής] μέσω [αναφέρονται οι χώρες επίσκεψης] για εκθεσιακούς σκοπούς και για την επανεισαγωγή στην [αναφέρεται η χώρα (επαν)εξαγωγής]».

5. Στην περίπτωση πιστοποιητικών συλλογής δειγμάτων που έχουν εκδοθεί σύμφωνα με το άρθρο 44γ παράγραφος 2, δεν εφαρμόζονται οι παράγραφοι 1 και 4 του παρόντος άρθρου. Στις περιπτώσεις αυτές, το πιστοποιητικό περιλαμβάνει το ακόλουθο κείμενο στο τετραγωνίδιο 23:

«Το παρόν πιστοποιητικό ισχύει μόνο εάν συνοδεύεται από πρωτότυπο έγγραφο CITES που έχει εκδοθεί από τρίτη χώρα σύμφωνα με τις διατάξεις που έχουν θεσπιστεί από τη διάσκεψη των μερών της σύμβασης».

Άρθρο 44ε

Αιτήσεις

1. Ο αιτών την έκδοση πιστοποιητικού συλλογής δειγμάτων συμπληρώνει, κατά περίπτωση, τα τετραγωνίδια 1, 3, 4 και 7 έως 23 του εντύπου της αίτησης και τα τετραγωνίδια 1, 3, 4 και 7 έως 22 του πρωτοτύπου και όλων των αντιγράφων. Οι καταχωρίσεις στα τετραγωνίδια 1 και 3 πρέπει να είναι πανομοιότυπες. Ο κατάλογος των χωρών προς επίσκεψη πρέπει να αναφέρεται στο τετραγωνίδιο 23.

Τα κράτη μέλη δύνανται, ωστόσο, να προβλέπουν ότι πρέπει να συμπληρωθεί μόνο το έντυπο της αίτησης.

2. Το δεόντως συμπληρωθέν έντυπο υποβάλλεται σε διαχειριστικό όργανο του κράτους μέλους στο οποίο βρίσκονται τα δείγματα ή, στην περίπτωση που αναφέρεται στο άρθρο 44γ παράγραφος 2, στο διαχειριστικό όργανο του κράτους μέλους πρώτου προορισμού, μαζί με τις αναγκαίες πληροφορίες και τα δικαιολογητικά που θεωρεί αναγκαία το εν λόγω διαχειριστικό όργανο προκειμένου να είναι σε θέση να αποφανθεί αν πρέπει να εκδοθεί πιστοποιητικό.

Η παράλειψη πληροφοριών στην αίτηση πρέπει να είναι αιτιολογημένη.

3. Όταν υποβάλλεται αίτηση έκδοσης πιστοποιητικού που αφορά δείγματα για τα οποία έχει απορριφθεί ήδη κατά το παρελθόν παρόμοια αίτηση, ο αιτών ενημερώνει σχετικά το διαχειριστικό όργανο.

Άρθρο 44στ

Έγγραφα που πρέπει να προσκομίζει ο κάτοχος στο τελωνείο

1. Στην περίπτωση πιστοποιητικού συλλογής δειγμάτων που έχει εκδοθεί σύμφωνα με το άρθρο 44γ παράγραφος 1, ο κάτοχος ή εξουσιοδοτημένος αντιπρόσωπός του προσκομίζει προς εξακρίβωση, σε τελωνείο που ορίζεται σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97, το πρωτότυπο (έντυπο 1) και αντίγραφο του εν λόγω πιστοποιητικού και, κατά περίπτωση, το αντίγραφο για τον κάτοχο (έντυπο 2) και το αντίγραφο προς επιστροφή στο εκδίδον διαχειριστικό όργανο (έντυπο 3), καθώς και το πρωτότυπο του ισχύοντος δελτίου ATA.

Το τελωνείο, μετά την επεξεργασία του δελτίου ATA σύμφωνα με τους τελωνειακούς κανόνες που περιλαμβάνονται στον κανονισμό (ΕΚ) αριθ. 2454/93 και, εφόσον είναι αναγκαίο, μετά την εγγραφή του αριθμού του συνοδευτικού δελτίου ATA στο πρωτότυπο και στο αντίγραφο του πιστοποιητικού συλλογής δειγμάτων, επιστρέφει τα πρωτότυπα έγγραφα στον κάτοχο ή στον εξουσιοδοτημένο αντιπρόσωπό του, θεωρεί το αντίγραφο του πιστοποιητικού συλλογής δειγμάτων και διαβιβάζει το θεωρημένο αυτό αντίγραφο στο αρμόδιο διαχειριστικό όργανο σύμφωνα με το άρθρο 45.

Ωστόσο, κατά την πρώτη εξαγωγή από την Κοινότητα, το τελωνείο, αφού συμπληρώσει το τετραγωνίδιο 27, επιστρέφει στον κάτοχο ή στον εξουσιοδοτημένο αντιπρόσωπό του το πρωτότυπο του πιστοποιητικού συλλογής δειγμάτων (έντυπο 1) και το αντίγραφο για τον κάτοχο (έντυπο 2) και διαβιβάζει το αντίγραφο προς επιστροφή στο εκδίδον διαχειριστικό όργανο (έντυπο 3) σύμφωνα με το άρθρο 45.

2. Στην περίπτωση πιστοποιητικού συλλογής δειγμάτων που έχει εκδοθεί σύμφωνα με το άρθρο 44γ παράγραφος 2, εφαρμόζεται η παράγραφος 1 του παρόντος άρθρου, πλην του ότι ο κάτοχος ή ο εξουσιοδοτημένος αντιπρόσωπός του υποβάλλει επίσης, προς εξακρίβωση, το πρωτότυπο του πιστοποιητικού που έχει εκδοθεί από την τρίτη χώρα.

Άρθρο 44ζ

Αντικατάσταση

Πιστοποιητικό συλλογής δειγμάτων το οποίο έχει απολεσθεί, κλαπεί ή καταστραφεί μπορεί να αντικατασταθεί μόνο από την αρχή που το εξέδωσε.

Το έγγραφο αντικατάστασης φέρει τον ίδιο αριθμό, εάν είναι δυνατόν, και την ίδια ημερομηνία ισχύος με το πρωτότυπο και περιλαμβάνει, στο τετραγωνίδιο 23, μία από τις ακόλουθες μνείες:

«Το παρόν πιστοποιητικό είναι γνήσιο αντίγραφο του πρωτοτύπου» ή «Το παρόν πιστοποιητικό ακυρώνει και αντικαθιστά το πρωτότυπο που φέρει τον αριθμό xxxx και εκδόθηκε στις xx/xx/xxxx».

▼B







ΚΕΦΑΛΑΙΟ IX

ΤΕΛΩΝΕΙΑΚΗ ΔΙΑΔΙΚΑΣΙΑ

Άρθρο 45

Διαβίβαση των εγγράφων που υποβλήθηκαν στο τελωνείο

1. Το τελωνείο διαβιβάζει αμέσως στο αρμόδιο διαχειριστικό όργανο του κράτους μέλους του όλα τα δικαιολογητικά που έχουν υποβληθεί σε αυτό σύμφωνα με τις διατάξεις του κανονισμού (ΕΚ) αριθ. 338/97 και του παρόντος κανονισμού.

▼M2

Οι διαχειριστικές αρχές που παραλαμβάνουν τα ανωτέρω έγγραφα διαβιβάζουν χωρίς καθυστέρηση εκείνα που έχουν εκδοθεί από άλλα κράτη μέλη στις αρμόδιες διαχειριστικές αρχές, μαζί με οποιαδήποτε δικαιολογητικά που έχουν εκδοθεί σύμφωνα με τη σύμβαση. Για σκοπούς ενημέρωσης και καταγραφής, οι πρωτότυπες κοινοποιήσεις θα διαβιβάζονται επίσης στις διαχειριστικές αρχές της χώρας εισαγωγής, όταν η χώρα αυτή είναι άλλη από τη χώρα εισόδου του είδους στην Ένωση.

▼B

2. Κατά παρέκκλιση από την παράγραφο 1, τα τελωνεία μπορούν να επιβεβαιώνουν την υποβολή των δικαιολογητικών που έχει εκδώσει το διαχειριστικό όργανο του δικού τους κράτους μέλους σε ηλεκτρονική μορφή.







ΚΕΦΑΛΑΙΟ X

ΠΙΣΤΟΠΟΙΗΤΙΚΑ ΠΟΥ ΠΡΟΒΛΕΠΟΝΤΑΙ ΣΤΟ ΑΡΘΡΟ 5 ΠΑΡΑΓΡΑΦΟΣ 2 ΣΤΟΙΧΕΙΟ β), ΣΤΟ ΑΡΘΡΟ 5 ΠΑΡΑΓΡΑΦΟΙ 3 ΚΑΙ 4, ΣΤΟ ΑΡΘΡΟ 8 ΠΑΡΑΓΡΑΦΟΣ 3 ΚΑΙ ΣΤΟ ΑΡΘΡΟ 9 ΠΑΡΑΓΡΑΦΟΣ 2 ΣΤΟΙΧΕΙΟ β) ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 338/97

Άρθρο 46

Εκδίδουσα αρχή

Τα πιστοποιητικά που προβλέπονται στο άρθρο 5 παράγραφος 2 στοιχείο β), στο άρθρο 5 παράγραφοι 3 και 4, στο άρθρο 8 παράγραφος 3 και στο άρθρο 9 παράγραφος 2 στοιχείο β) του κανονισμού (ΕΚ) αριθ. 338/97 μπορούν να εκδοθούν από το διαχειριστικό όργανο του κράτους μέλους στο οποίο βρίσκονται τα δείγματα, κατόπιν υποβολής αίτησης σύμφωνα με το άρθρο 50 του παρόντος κανονισμού.

Άρθρο 47

Πιστοποιητικά που προβλέπονται στο άρθρο 5 παράγραφος 2 στοιχείο β) και στο άρθρο 5 παράγραφοι 3 και 4 του κανονισμού (ΕΚ) αριθ. 338/97 [πιστοποιητικά που απαιτούνται για (επαν)εξαγωγή]

Τα πιστοποιητικά που προβλέπονται στο άρθρο 5 παράγραφος 2 στοιχείο β) και στο άρθρο 5 παράγραφοι 3 και 4 του κανονισμού (ΕΚ) αριθ. 338/97 αναφέρουν ποιες από τις ακόλουθες περιπτώσεις ισχύουν για τα δείγματα που καλύπτονται από τα εν λόγω πιστοποιητικά:

1. συνελήφθησαν στο φυσικό τους περιβάλλον σύμφωνα με τη νομοθεσία του κράτους μέλους προέλευσης·

2. εγκαταλείφθηκαν ή απέδρασαν και ανακτήθηκαν σύμφωνα με την νομοθεσία του κράτους μέλους στο οποίο επετεύχθη η ανάκτηση·

3. αποκτήθηκαν ή εισήχθησαν στην Κοινότητα σύμφωνα με τις διατάξεις του κανονισμού (ΕΚ) αριθ. 338/97·

4. αποκτήθηκαν ή εισήχθησαν στην Κοινότητα πριν από την 1η Ιουνίου 1997 σύμφωνα με τον κανονισμό (ΕΟΚ) αριθ. 3626/82·

5. αποκτήθηκαν ή εισήχθησαν στην Κοινότητα πριν από την 1η Ιανουαρίου 1984 σύμφωνα με τη σύμβαση·

6. αποκτήθηκαν ή εισήχθησαν στην επικράτεια κράτους μέλους πριν από την εφαρμογή των κανονισμών οι οποίοι αναφέρονται στα σημεία 3 ή 4 ή της σύμβασης στα επίμαχα δείγματα ή στο εν λόγω κράτος μέλος.

Άρθρο 48

Πιστοποιητικά που προβλέπονται από το άρθρο 8 παράγραφος 3 του κανονισμού (ΕΚ) αριθ. 338/97 (πιστοποιητικά για εμπορική χρήση)

1. Το πιστοποιητικό για τους σκοπούς του άρθρου 8 παράγραφος 3 του κανονισμού (ΕΚ) 338/97 αναφέρει ότι δείγματα ειδών εγγεγραμμένων στο παράρτημα Α εξαιρούνται από μία ή περισσότερες απαγορεύσεις που προβλέπονται στο άρθρο 8 παράγραφος 1 του εν λόγω κανονισμού, επειδή:

α) αποκτήθηκαν ή εισήχθησαν στην Κοινότητα, πριν από την εφαρμογή των διατάξεων για τα είδη που είναι καταχωρισμένα στο ανωτέρω παράρτημα Α του κανονισμού (ΕΚ) αριθ. 338/97 ή στο προσάρτημα I της σύμβασης ή στο παράρτημα Γ1 του κανονισμού (ΕΟΚ) αριθ. 3626/82·

β) προέρχονται από κράτος μέλος και έχουν αφαιρεθεί από το φυσικό τους περιβάλλον σύμφωνα με την ισχύουσα στο εν λόγω κράτος μέλος νομοθεσία·

γ) πρόκειται για ζώα, ή αποτελούν τμήματα ζώων ή προέρχονται από ζώα, που έχουν γεννηθεί και εκτραφεί σε αιχμαλωσία·

δ) επιτρέπεται να χρησιμοποιηθούν για έναν από τους σκοπούς που αναφέρονται στο άρθρο 8 παράγραφος 3 στοιχεία γ), ε), στ) και ζ) του κανονισμού (ΕΚ) αριθ. 338/97.

2. Το αρμόδιο διαχειριστικό όργανο κράτους μέλους ενδέχεται να θεωρήσει ότι μία άδεια εισαγωγής αποτελεί πιστοποιητικό υπό την έννοια του άρθρου 8 παράγραφος 3 του κανονισμού (ΕΚ) αριθ. 338/97 κατά την υποβολή του «αντίγραφου για τον κάτοχο» (έντυπο αριθ. 2), εφόσον το εν λόγω έντυπο αναφέρει, όπως προβλέπεται στο άρθρο 8 παράγραφος 3 του κανονισμού (ΕΚ) αριθ. 338/97, ότι τα δείγματα εξαιρούνται από μία ή περισσότερες απαγορεύσεις του άρθρου 8 παράγραφος 1 του εν λόγω κανονισμού.

Άρθρο 49

Πιστοποιητικά που προβλέπονται στο άρθρο 9 παράγραφος 2 στοιχείο β) του κανονισμού (ΕΚ) αριθ. 338/97(πιστοποητικό μετακίνησης ζωντανών δειγμάτων)

Το πιστοποιητικό για τους σκοπούς του άρθρου 9 παράγραφος 2 στοιχείο β) του κανονισμού (ΕΚ) αριθ. 338/97 αναφέρει ότι εγκρίνεται η μετακίνηση ζώντων δειγμάτων ειδών του παραρτήματος Α του εν λόγω κανονισμού από την καθορισμένη τοποθεσία που δηλώνεται στην άδεια εισαγωγής ή σε πιστοποιητικό που έχει εκδοθεί προγενέστερα.

Άρθρο 50

Αίτηση για πιστοποιητικά που προβλέπονται στο άρθρο 5 παράγραφος 2 στοιχείο β), στο άρθρο 5 παράγραφοι 3 και 4, στο άρθρο 8 παράγραφος 3 και στο άρθρο 9 παράγραφος 2 στοιχείο β) του κανονισμού (ΕΚ) αριθ. 338/97

1. Ο αιτών πιστοποιητικά που προβλέπονται στο άρθρο 5 παράγραφος 2 στοιχείο β), στο άρθρο 5 παράγραφοι 3 και 4, στο άρθρο 8 παράγραφος 3 και στο άρθρο 9 παράγραφος 2 στοιχείο β) του κανονισμού (ΕΚ) αριθ. 338/97 συμπληρώνει, όπου αυτό είναι απαραίτητο, τα τετραγωνίδια 1, 2 και 4 έως 19 του εντύπου της αίτησης καθώς και τα τετραγωνίδια 1 και 4 έως 18 του πρωτοτύπου και όλων των αντιγράφων.

Εντούτοις, τα κράτη μέλη μπορούν να ορίσουν ότι πρέπει να συμπληρώνεται μόνο η αίτηση, η οποία επομένως θα είναι δυνατόν να αναφέρεται σε περισσότερα από ένα πιστοποιητικά.

2. Το δεόντως συμπληρωμένο έντυπο πρέπει να υποβάλλεται στο διαχειριστικό όργανο του κράτους μέλους στο οποίο βρίσκονται τα δείγματα, μαζί με τις πληροφορίες και τα δικαιολογητικά που θεωρεί απαραίτητα η αρμόδια αρχή για να αποφανθεί σχετικά με την έκδοση πιστοποιητικού.

Η παράλειψη πληροφοριών από την αίτηση πρέπει να αιτιολογείται.

Όταν υποβάλλεται αίτηση για άδεια σχετική με δείγματα για τα οποία προηγούμενη αίτηση είχε απορριφθεί, ο αιτών οφείλει να ενημερώνει το διαχειριστικό όργανο για την εν λόγω απόρριψη.

Άρθρο 51

Τροποποιήσεις αδειών, κοινοποιήσεων και πιστοποιητικών

1. Εφόσον αποστολή καλύπτεται από «αντίγραφο για τον κάτοχο της άδειας» (έντυπο αριθ. 2) μιας άδειας εισαγωγής, ή από «αντίγραφο για τον εισαγωγέα» (έντυπο αριθ. 2) μιας γνωστοποίησης εισαγωγής ή από πιστοποιητικό, πραγματοποιείται τμηματικά ή όταν, για άλλους λόγους, οι καταχωρίσεις που εμφαίνονται στο δικαιολογητικό δεν αντικατοπτρίζουν πλέον την πραγματική κατάσταση, το διαχειριστικό όργανο μπορεί να προβεί σε μία από τις ακόλουθες ενέργειες:

α) μπορεί να προβεί στις απαραίτητες τροποποιήσεις των εν λόγω εγγράφων σύμφωνα με το άρθρο 4 παράγραφος 2·

β) μπορεί να εκδώσει ένα ή περισσότερα αντίστοιχα πιστοποιητικά για τους σκοπούς των άρθρων 47 και 48.

Για την εφαρμογή του στοιχείου β) το διαχειριστικό όργανο πρέπει πρώτα να εξακριβώσει την ισχύ του αντικαθιστόμενου δικαιολογητικού, όπου είναι απαραίτητο σε συνεννόηση με το διαχειριστικό όργανο άλλου κράτους μέλους.

2. Όταν ένα πιστοποιητικό εκδίδεται για να αντικαταστήσει το «αντίγραφο κατόχου αδείας» (έντυπο αριθ. 2) άδειας εισαγωγής, το «αντίγραφο εισαγωγέα» (έντυπο αριθ. 2) γνωστοποίησης εισαγωγής ή πιστοποιητικό που έχει εκδοθεί προγενέστερα, το διαχειριστικό όργανο που εκδίδει το πιστοποιητικό διατηρεί το προς αντικατάσταση έγγραφο.

3. Ένα πιστοποιητικό που έχει χαθεί, κλαπεί ή καταστραφεί, μπορεί να αντικατασταθεί μόνο από το εκδίδον όργανο.

4. Όπου, για τους σκοπούς της παραγράφου 1, ένα διαχειριστικό όργανο συνεννοείται με διαχειριστικό όργανο άλλου κράτους μέλους, το δεύτερο απαντά εντός μιας εβδομάδος.







ΚΕΦΑΛΑΙΟ XI

ΕΤΙΚΕΤΕΣ

Άρθρο 52

Η χρήση των ετικετών

▼M2

1. Οι ετικέτες που αναφέρονται στο άρθρο 2 παράγραφος 6 του εκτελεστικού κανονισμού (ΕΕ) αριθ. 792/2012 θα χρησιμοποιούνται μόνο για τη διακίνηση, μεταξύ δεόντως καταχωρημένων επιστημόνων και επιστημονικών ιδρυμάτων, μη εμπορικών δανείων, δωρεών ή ανταλλαγών δειγμάτων φυτολογίων, διατηρημένων, αποξηραμένων ή έγκλειστων μουσειακών δειγμάτων και ζώντος φυτικού υλικού για επιστημονική μελέτη.

▼B

2. Στους επιστήμονες και τα επιστημονικά ιδρύματα που αναφέρονται στην παράγραφο 1, χορηγείται από το διαχειριστικό όργανο του κράτους μέλους στο οποίο εδρεύουν αριθμός καταχώρισης.

Ο αριθμός είναι πενταψήφιος, αποτελούμενος, κατά τα δύο πρώτα ψηφία, από τα δύο γράμματα που συνθέτουν τον κωδικό χώρας σύμφωνα με το πρότυπο ISO για το συγκεκριμένο κράτος μέλος και, κατά τα τρία τελευταία, από τριψήφιο αριθμό, αποκλειστικού χαρακτηρισμού εκάστου ιδρύματος από το αρμόδιο διαχειριστικό όργανο.

3. Οι ενδιαφερόμενοι επιστήμονες και επιστημονικά ιδρύματα συμπληρώνουν τα τετραγωνίδια 1 έως 5 της ετικέτας και, κατά την επιστροφή του αντιστοίχου τμήματος της ετικέτας, ενημερώνουν αμέσως και λεπτομερώς το διαχειριστικό όργανο από το οποίο έχουν λάβει αριθμό καταχώρισης σχετικά με τη χρήση κάθε ετικέτας.







ΚΕΦΑΛΑΙΟ XII

ΠΑΡΕΚΚΛΙΣΕΙΣ ΑΠΟ ΤΙΣ ΔΙΑΔΙΚΑΣΙΕΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 4 ΠΑΡΑΓΡΑΦΟΣ 7 ΤΟΥ ΚΑΝΟΝΙΣΜΟΥ (ΕΚ) ΑΡΙΘ. 338/97

Άρθρο 53

Τελωνείο άλλο από το μεθοριακό τελωνείο εισαγωγής

1. Όταν μια αποστολή που εισάγεται στην Κοινότητα φθάνει σε μεθοριακό τελωνείο διά θαλάσσης, αερομεταφοράς ή σιδηροδρομικώς, για προώθηση με το ίδιο μεταφορικό μέσο και χωρίς ενδιάμεση αποθήκευση σε άλλο τελωνείο στην Κοινότητα το οποίο έχει ορισθεί σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97, η συμπλήρωση των ελέγχων και η υποβολή των δικαιολογητικών εισαγωγής γίνεται στο δεύτερο.

2. Όταν μία αποστολή επαληθεύθηκε, στο τελωνείο που ορίστηκε σύμφωνα με το άρθρο 12 παράγραφος 1 του κανονισμού (ΕΚ) αριθ. 338/97 και αποστέλλεται σε άλλο τελωνείο για οιαδήποτε περαιτέρω τελωνειακή διαδικασία, το δεύτερο ζητά να του υποβληθεί το «αντίγραφο για τον κάτοχο» (έντυπο αριθ. 2) της άδειας εισαγωγής, συμπληρωμένο σύμφωνα με το άρθρο 23 του παρόντος κανονισμού, ή το «αντίγραφο για τον εισαγωγέα» (έντυπο αριθ. 2) της γνωστοποίησης εισαγωγής, συμπληρωμένο σύμφωνα με το άρθρο 24 του παρόντος κανονισμού, και μπορεί να διενεργήσει όποιους ελέγχους κρίνει απαραίτητους για να εξακριβώσει αν τηρούνται οι διατάξεις του κανονισμού (ΕΚ) αριθ. 338/97 και οι διατάξεις του παρόντος κανονισμού.







ΚΕΦΑΛΑΙΟ XIII

ΔΕΙΓΜΑΤΑ ΠΟΥ ΓΕΝΝΗΘΗΚΑΝ ΚΑΙ ΕΚΤΡΑΦΗΚΑΝ ΣΕ ΑΙΧΜΑΛΩΣΙΑ ΚΑΙ ΔΕΙΓΜΑΤΑ ΠΟΥ ΕΧΟΥΝ ΑΝΑΠΑΡΑΧΘΕΙ ΤΕΧΝΗΤΑ

Άρθρο 54

Δείγματα ζωικών ειδών που γεννήθηκαν και εκτράφηκαν σε αιχμαλωσία

Με την επιφύλαξη του άρθρου 55, ένα δείγμα ζωικού είδους θεωρείται ότι γεννήθηκε και εκτράφηκε σε αιχμαλωσία μόνον εφόσον το αρμόδιο διαχειριστικό όργανο σε συνεργασία με την αρμόδια επιστημονική αρχή του ενδιαφερόμενου κράτους μέλους διαπιστώσει ότι:

1. το δείγμα είναι απόγονος ή προέρχεται από απόγονο που έχει γεννηθεί ή παραχθεί με άλλο τρόπο σε ελεγχόμενο περιβάλλον: α) είτε από γονείς που ζευγάρωσαν ή οι γαμέτες των οποίων μεταφέρθηκαν με διαφορετικό τρόπο σε ελεγχόμενο περιβάλλον, εάν η αναπαραγωγή είναι σεξουαλική· β) είτε από γονείς που βρίσκονταν σε ελεγχόμενο περιβάλλον όταν άρχισε η ανάπτυξη των απογόνων, εάν η αναπαραγωγή είναι ασεξουαλική·

2. το ζωικό κεφάλαιο αναπαραγωγής δημιουργήθηκε σύμφωνα με τις ισχύουσες νομοθετικές διατάξεις κατά την απόκτηση και δίχως αρνητικές επιπτώσεις για την επιβίωση των εν λόγω ειδών σε άγρια κατάσταση·

3. το ζωικό κεφάλαιο αναπαραγωγής διατηρείται χωρίς εισαγωγή δειγμάτων από άγρια κατάσταση, εξαιρουμένης της περιστασιακής προσθήκης ζώων, αυγών ή γαμετών, σύμφωνα με τις ισχύουσες εν προκειμένω νομοθετικές διατάξεις και κατά τρόπο που δεν είναι επιζήμιος για την επιβίωση των εν λόγω ειδών σε άγρια κατάσταση για τους ακόλουθους μόνο σκοπούς: α) για να εμποδιστούν ή να απαλειφθούν οι επιπτώσεις από την εκφυλιστική αναπαραγωγή δι’ ενδογαμίας οπότε και το μέγεθος των εν λόγω προσθηκών καθορίζεται από την ανάγκη για νέο γενετικό υλικό· β) για να διατεθούν κατασχεθέντα ζώα σύμφωνα με το άρθρο 16 παράγραφος 3 του κανονισμού (ΕΚ) αριθ. 338/97· γ) για να χρησιμοποιηθεί, κατ’ εξαίρεση, ως ζωικό κεφάλαιο για αναπαραγωγικούς σκοπούς·

4. το ζωικό κεφάλαιο αναπαραγωγής έχει παράσχει απογόνους δεύτερης ή επόμενης γενεάς (F2, F3 κ.λπ.) σε ελεγχόμενο περιβάλλον ή αποτελεί αντικείμενο διαχείρισης που αποδεδειγμένα εξασφαλίζει την παραγωγή απογόνων δεύτερης γενεάς σε ελεγχόμενο περιβάλλον.

Άρθρο 55

Εξακρίβωση καταγωγής

Όταν, για τους σκοπούς του άρθρου 54 ή του άρθρου 62 παράγραφος 1 ή του άρθρου 63 παράγραφος 1, μια αρμόδια αρχή κρίνει απαραίτητο να διαπιστώσει την καταγωγή ενός ζώου με ανάλυση αίματος ή άλλων ιστών, τα αποτελέσματα της ανάλυσης ή τα απαραίτητα δείγματα διατίθενται ως ορίζει η εν λόγω αρχή.

Άρθρο 56

Δείγματα τεχνητώς αναπαραγόμενων φυτικών ειδών

1. Δείγμα φυτικού είδους θεωρείται τεχνητώς αναπαραχθέν μόνον όταν αρμόδιο διαχειριστικό όργανο σε συνεργασία με αρμόδια επιστημονική αρχή του ενδιαφερόμενου κράτους μέλους διαπιστώνει ότι:

α) το δείγμα αποτελείται, ή προέρχεται, από φυτά που αναπτύχθηκαν από σπόρους, αποκόμματα, τμήματα, ιστούς από ρόζους ή άλλους φυτικούς ιστούς, σπόρια ή άλλους τρόπους αναπαραγωγής υπό ελεγχόμενες συνθήκες·

▼M2

β) το καλλιεργούμενο γονικό απόθεμα αναπαραγωγής δημιουργήθηκε και διατηρείται όπως ορίζει το άρθρο 1 παράγραφος 4α)·

▼M2 —————

▼M2

δ) στην περίπτωση των φυτών που έχουν υποστεί μόσχευση, τόσο το φυτό που υπόκειται σε μόσχευση όσο και το μόσχευμα έχουν αναπαραχθεί τεχνητά σύμφωνα με τις διατάξεις των στοιχείων α) και β).

▼B

Για την εφαρμογή του στοιχείου α), ελεγχόμενες συνθήκες σημαίνει μη φυσικό περιβάλλον το οποίο επηρεάζεται έντονα από την ανθρώπινη παρέμβαση, η οποία περιλαμβάνει αλλά δεν περιορίζεται σε δραστηριότητες όπως όργωμα, λίπανση, βοτάνισμα, άρδευση ή λειτουργίες φυτωρίου όπως διατήρηση σε γλάστρες, παρτέρια και προστασία από τις καιρικές συνθήκες.

▼M2

2. Η ξυλεία και άλλα μέρη ή παράγωγα δένδρων που λαμβάνονται από δένδρα που αναπτύσσονται σε μονοκαλλιεργητικές φυτείες θεωρούνται τεχνητά αναπαραχθέντα, σύμφωνα με την παράγραφο 1.

▼B







ΚΕΦΑΛΑΙΟ ΧΙV

ΠΡΟΣΩΠΙΚΑ ΚΑΙ ΟΙΚΙΑΚΑ ΑΝΤΙΚΕΙΜΕΝΑ

Άρθρο 57

Εισαγωγή και επανεισαγωγή στην Κοινότητα προσωπικών ή οικιακών αντικειμένων

1. Η παρέκκλιση από το άρθρο 4 του κανονισμού (ΕΚ) αριθ. 338/97 για προσωπικά ή οικιακά αντικείμενα, που προβλέπεται στο άρθρο 7 παράγραφος 3 του εν λόγω κανονισμού, δεν ισχύει για δείγματα τα οποία χρησιμοποιούνται για πρόσκτηση εμπορικού κέρδους, πωλούνται, επιδεικνύονται για εμπορικούς σκοπούς, φυλάσσονται για πώληση, προσφέρονται για πώληση ή μεταφέρονται για πώληση.

Η παρέκκλιση αυτή εφαρμόζεται μόνο σε δείγματα, συμπεριλαμβανομένων κυνηγετικών τροπαίων, εφόσον:

α) περιέχονται στις προσωπικές αποσκευές ταξιδιωτών προερχόμενων από τρίτες χώρες·

β) αποτελούν στοιχεία της προσωπικής περιουσίας φυσικού προσώπου, που μεταφέρει το συνήθη τόπο διαμονής του από τρίτη χώρα στην Κοινότητα·

γ) είναι κυνηγετικά τρόπαια που πήρε ταξιδιώτης και εισάγονται μεταγενέστερα.

2. Η παρέκκλιση από το άρθρο 4 του κανονισμού (ΕΚ) αριθ. 338/97 για προσωπικά ή οικιακά αντικείμενα, που προβλέπεται στο άρθρο 7 παράγραφος 3 του εν λόγω κανονισμού δεν εφαρμόζεται σε δείγματα ειδών του παραρτήματος Α του εν λόγω κανονισμού, όταν αυτά εισάγονται στην Κοινότητα για πρώτη φορά από πρόσωπο με συνήθη τόπο διαμονής στην Κοινότητα ή που αρχίζει να διαμένει στην Κοινότητα.

3. Για την πρώτη εισαγωγή στην Κοινότητα προσωπικών ή οικιακών αντικειμένων, συμπεριλαμβανομένων και κυνηγετικών τροπαίων, από πρόσωπο με συνήθη τόπο διαμονής στην Κοινότητα, η οποία αφορά δείγματα ειδών του παραρτήματος Β του κανονισμού (ΕΚ) αριθ. 338/97, δεν απαιτείται η υποβολή στο τελωνείο άδειας εισαγωγής εφόσον υποβληθούν το πρωτότυπο εγγράφου εξαγωγής ή επανεξαγωγής και αντίγραφο αυτού.

Το τελωνείο διαβιβάζει το πρωτότυπο όπως ορίζεται στο άρθρο 45 του παρόντος κανονισμού και επιστρέφει το σφραγισμένο αντίγραφο στον κάτοχο.

4. Για την επανεισαγωγή στην Κοινότητα προσωπικών ή οικιακών αντικειμένων, συμπεριλαμβανομένων και κυνηγετικών τροπαίων, από πρόσωπο με συνήθη διαμονή στην Κοινότητα, η οποία αφορά δείγματα ειδών του παραρτήματος Α ή Β του κανονισμού (ΕΚ) αριθ. 338/97 δεν απαιτείται υποβολή στο τελωνείο άδειας εισαγωγής όταν υποβάλλεται ένα από τα ακόλουθα:

α) το επικυρωμένο από το τελωνείο «αντίγραφο για τον κάτοχο» (έντυπο αριθ. 2) κοινοτικής άδειας εισαγωγής ή εξαγωγής που έχει χρησιμοποιηθεί προγενέστερα·

β) το αντίγραφο (επαν)εξαγωγής που αναφέρεται στην παράγραφο 3·

γ) στοιχεία που αποδεικνύουν ότι τα δείγματα αποκτήθηκαν εντός Κοινότητας.

▼M1

5. Κατά παρέκκλιση από τις παραγράφους 3 και 4, δεν απαιτείται η προσκόμιση εγγράφου (επαν)εξαγωγής ή άδειας εισαγωγής για την εισαγωγή ή επανεισαγωγή στην Κοινότητα των ακόλουθων ειδών που περιλαμβάνονται στο παράρτημα B του κανονισμού (ΕΚ) αριθ. 338/97:

α) χαβιάρι από είδη οξυρρύγχου (Acipenseriformes spp.), μέχρι ανώτατη ποσότητα 125 γραμμαρίων κατ’ άτομο, σε δοχεία τα οποία σημαίνονται ατομικά σύμφωνα με το άρθρο 66 παράγραφος 6·

β) μεσογονάτια διαστήματα από κάκτους (Cactaceae spp.), μέχρι τρία κατ’ άτομο·

γ) νεκρά κατεργασμένα δείγματα ειδών του γένους Crocodylia, εξαιρουμένου του κρέατος και των κυνηγετικών τροπαίων, μέχρι τέσσερα κατ’ άτομο·

δ) κελύφη του είδους Strombus gigas, μέχρι τρία κατ’ άτομο·

ε) ιππόκαμποι (Hippocampus spp.) μέχρι τέσσερα νεκρά δείγματα κατ’ άτομο·

στ) κελύφη ειδών του γένους Tridacnidae μέχρι τρία δείγματα κατ’ άτομο που δεν υπερβαίνουν συνολικά τα 3 kg, εφόσον το δείγμα είναι ακέραιο κέλυφος ή δύο ημίσεα που ταιριάζουν απόλυτα.

▼B

Άρθρο 58

Εξαγωγή και επανεξαγωγή από την Κοινότητα προσωπικών και οικιακών αντικειμένων

1. Η παρέκκλιση από το άρθρο 5 του κανονισμού (ΕΚ) αριθ. 338/97 για προσωπικά ή οικιακά αντικείμενα, που προβλέπεται στο άρθρο 7 παράγραφος 3 του εν λόγω κανονισμού, δεν εφαρμόζεται σε δείγματα τα οποία χρησιμοποιούνται για πρόσκτηση εμπορικού κέρδους, πωλούνται, επιδεικνύονται για εμπορικούς σκοπούς, φυλάσσονται για πώληση, προσφέρονται για πώληση ή μεταφέρονται για πώληση.

Η παρέκκλιση αυτή εφαρμόζεται μόνο σε δείγματα, εφόσον:

α) περιέχονται στις προσωπικές αποσκευές ταξιδιωτών με προορισμό τρίτες χώρες·

β) αποτελούν στοιχεία της προσωπικής περιουσίας φυσικού προσώπου, που μεταφέρει το συνήθη τόπο διαμονής του από την Κοινότητα σε τρίτη χώρα.

2. Σε περίπτωση εξαγωγής, η παρέκκλιση από το άρθρο 5 του κανονισμού (ΕΚ) αριθ. 338/97 για προσωπικά ή οικιακά αντικείμενα, που προβλέπεται στο άρθρο 7 παράγραφος 3 του εν λόγω κανονισμού, δεν εφαρμόζεται σε δείγματα ειδών του παραρτήματος Α ή Β του εν λόγω κανονισμού.

3. Για την επανεξαγωγή προσωπικών ή οικιακών αντικειμένων, συμπεριλαμβανομένων και των προσωπικών κυνηγετικών τροπαίων, από πρόσωπο που διαμένει συνήθως στην Κοινότητα, η οποία αφορά δείγματα ειδών του παραρτήματος Α ή Β του κανονισμού (ΕΚ) αριθ. 338/97, δεν απαιτείται υποβολή στο τελωνείο πιστοποιητικού επανεξαγωγής όταν υποβάλλεται ένα από τα ακόλουθα:

α) το επικυρωμένο από το τελωνείο «αντίγραφο για τον κάτοχο» (έντυπο αριθ. 2) κοινοτικής άδειας εισαγωγής ή εξαγωγής που έχει χρησιμοποιηθεί προγενέστερα·

β) το αντίγραφο που αναφέρεται στο άρθρο 57 παράγραφος 3 του παρόντος κανονισμού·

γ) στοιχεία που αποδεικνύουν ότι τα δείγματα αποκτήθηκαν στην Κοινότητα.

▼M2

3α. Για την επανεξαγωγή, από πρόσωπο που δεν διαμένει συνήθως στην Ένωση, προσωπικών ή οικιακών αντικειμένων, καθώς και προσωπικών κυνηγετικών τροπαίων, τα οποία έχουν αποκτηθεί εκτός της χώρας συνήθους διαμονής του και τα οποία είναι δείγματα ειδών του παραρτήματος Α του κανονισμού (ΕΚ) αριθ. 338/97, απαιτείται υποβολή πιστοποιητικού επανεξαγωγής στο τελωνείο.

▼M1

4. Κατά παρέκκλιση από τις παραγράφους 2 και 3, δεν απαιτείται προσκόμιση εγγράφου (επαν)εξαγωγής για την εξαγωγή ή επανεξαγωγή των ειδών που αναφέρονται στο άρθρο 57 παράγραφος 5 στοιχεία α) έως στ).

▼M2

Άρθρο 58α

Εμπορική χρήση προσωπικών ή οικιακών αντικειμένων εντός της Ένωσης

1. Οι εμπορικές δραστηριότητες για δείγματα ειδών που περιλαμβάνονται στο παράρτημα Β, τα οποία εισάγονται στην Ένωση σύμφωνα με το άρθρο 57, δύναται να εγκρίνονται από διαχειριστική αρχή κράτους μέλους μόνον υπό τους ακόλουθους όρους:

α) ο αιτών πρέπει να αποδείξει ότι τα δείγματα εισήλθαν στην Ένωση τουλάχιστον δύο έτη πριν χρησιμοποιηθούν για εμπορικούς σκοπούς και

β) η αρμόδια διαχειριστική αρχή του κράτους μέλους έχει επιβεβαιώσει ότι τα υπόψη δείγματα θα μπορούσαν να έχουν εισαχθεί για εμπορικούς σκοπούς, σύμφωνα με το άρθρο 4 παράγραφος 2 του κανονισμού (ΕΚ) αριθ. 338/97, όταν εισήλθαν στην Ένωση.

Εφόσον πληρούνται οι όροι αυτοί, η διαχειριστική αρχή θα χορηγεί γραπτή δήλωση με την οποία πιστοποιείται ότι το δείγμα μπορεί να χρησιμοποιηθεί για εμπορικούς σκοπούς.

2. Απαγορεύονται οι εμπορικές δραστηριότητες για δείγματα ειδών που περιλαμβάνονται στο παράρτημα A, που εισέρχονται στην Ένωση σύμφωνα με το άρθρο 57.

▼B







ΚΕΦΑΛΑΙΟ XV

ΠΑΡΕΚΚΛΙΣΕΙΣ ΚΑΙ ΑΠΑΛΛΑΓΕΣ

Άρθρο 59

Παρεκκλίσεις από το άρθρο 8 παράγραφος 1 του κανονισμού (ΕΚ) αριθ. 338/97 όπως ορίζεται στο άρθρο 8 παράγραφος 3 του κανονισμού αυτού

1. Χορηγείται παρέκκλιση για τα δείγματα που αναφέρονται στο άρθρο 8 παράγραφος 3 στοιχεία α), β) και γ) του κανονισμού (ΕΚ) αριθ. 338/97 εφόσον το αρμόδιο διαχειριστικό όργανο διαπιστώνει ότι ο αιτών πληροί τις αντίστοιχες προϋποθέσεις σύμφωνα με το άρθρο 48 του παρόντος κανονισμού.

▼M2

1α. Η παρέκκλιση για δείγματα που αναφέρεται στο άρθρο 8 παράγραφος 3 του κανονισμού (ΕΚ) αριθ. 338/97 θα χορηγείται μόνον εφόσον ο αιτών αποδείξει στην αρμόδια διαχειριστική αρχή ότι τα υπόψη δείγματα έχουν αποκτηθεί σύμφωνα με την ισχύουσα νομοθεσία για τη διατήρηση της άγριας πανίδας και χλωρίδας.

▼B

2. Χορηγείται παρέκκλιση για τα δείγματα που αναφέρονται στο άρθρο 8 παράγραφος 3 στοιχείο δ) του κανονισμού (ΕΚ) αριθ. 338/97 εφόσον το αρμόδιο διαχειριστικό όργανο, σε συνεργασία με αρμόδια επιστημονική αρχή, διαπιστώσει ότι πληρούνται οι προϋποθέσεις του άρθρου 48 του παρόντος κανονισμού και τα δείγματα γεννήθηκαν και εκτράφηκαν σε αιχμαλωσία ή έχουν αναπαραχθεί τεχνητώς σύμφωνα με τα άρθρα 54, 55 και 56 του παρόντος κανονισμού.

3. Χορηγείται παρέκκλιση για δείγματα αναφερόμενα στο άρθρο 8 παράγραφος 3 στοιχεία ε), στ) και ζ) του κανονισμού (ΕΚ) αριθ. 338/97 εφόσον το αρμόδιο διαχειριστικό όργανο, σε συνεργασία με αρμόδια επιστημονική αρχή, διαπιστώσει ότι πληρούνται από τον αιτούντα οι προϋποθέσεις που αναφέρονται στο ως άνω άρθρο και το άρθρο 48 του παρόντος κανονισμού.

4. Χορηγείται παρέκκλιση για τα δείγματα που αναφέρονται στο άρθρο 8 παράγραφος 3 στοιχείο η) του κανονισμού (ΕΚ) αριθ. 338/97 εφόσον το αρμόδιο διαχειριστικό όργανο διαπιστώσει ότι τα δείγματα έχουν αποσπαστεί από το φυσικό τους περιβάλλον από ένα κράτος μέλος σύμφωνα με τη νομοθεσία του.

5. Χορηγείται παρέκκλιση που προβλέπεται στο άρθρο 8 παράγραφος 3 του κανονισμού (ΕΚ) αριθ. 338/97 για ζώντα σπονδυλωτά μόνο όταν το αρμόδιο διαχειριστικό όργανο διαπιστώσει ότι τηρούνται οι διατάξεις του άρθρου 66 του παρόντος κανονισμού.

Άρθρο 60

Παρέκκλιση από το άρθρο 8 παράγραφος 1 του κανονισμού (ΕΚ) αριθ. 338/97 για τα επιστημονικά ιδρύματα

Με την επιφύλαξη των διατάξεων του άρθρου 9 του κανονισμού (ΕΚ) αριθ. 338/97, χορηγείται παρέκκλιση από τις απαγορεύσεις του άρθρου 8 παράγραφος 1 του εν λόγω κανονισμού σε επιστημονικά ιδρύματα, τα οποία έχουν εγκριθεί από διαχειριστικό όργανο, σε συνεργασία με αρμόδια επιστημονική αρχή, με την έκδοση πιστοποιητικού που καλύπτει όλα τα δείγματα των εγγεγραμμένων στο παράρτημα Α του εν λόγω κανονισμού ειδών της συλλογής που προορίζονται για:

1. αναπαραγωγή σε αιχμαλωσία ή τεχνητό πολλαπλασιασμό από όπου θα προκύψουν αυξημένα οφέλη για τα εν λόγω είδη από άποψη διατήρησης, ή

2. προορίζονται για ερευνητικούς ή εκπαιδευτικούς σκοπούς με στόχο τη διατήρηση ή συντήρηση των εν λόγω ειδών.

Οποιαδήποτε πώληση ειδών που καλύπτονται από τέτοιο πιστοποιητικό γίνεται μόνο προς άλλα επιστημονικά ιδρύματα που διαθέτουν παρόμοιο πιστοποιητικό.

Άρθρο 61

Παρεκκλίσεις από το άρθρο 8 παράγραφοι 1 και 3 του κανονισμού (ΕΚ) αριθ. 338/97

Με την επιφύλαξη των διατάξεων του άρθρου 9 του κανονισμού (ΕΚ) αριθ. 338/97, ούτε η προβλεπόμενη από το άρθρο 8 παράγραφος 1 απαγόρευση αγοράς, προσφοράς προς αγορά ή απόκτησης δειγμάτων ειδών του παραρτήματος Α του εν λόγω κανονισμού για εμπορικούς σκοπούς, ούτε η διάταξη του άρθρου 8 παράγραφος 3 του εν λόγω κανονισμού σύμφωνα με την οποία είναι ενίοτε δυνατή η παρέκκλιση από τις απαγορεύσεις υπό την προϋπόθεση ότι χορηγείται πιστοποιητικό, εκδιδόμενο κατά περίπτωση, εφαρμόζονται όταν τα σχετικά δείγματα:

1. καλύπτονται από ένα από τα πιστοποιητικά που προβλέπονται στο άρθρο 48 του παρόντος κανονισμού, ή

2. υπόκεινται σε μία από τις γενικές απαλλαγές που προβλέπονται στο άρθρο 62 του παρόντος κανονισμού.

Άρθρο 62

Γενικές απαλλαγές από την εφαρμογή του άρθρου 8 παράγραφοι 1 και 3 του κανονισμού (ΕΚ) αριθ. 338/97

Η διάταξη του άρθρου 8 παράγραφος 3 του εν λόγω κανονισμού, σύμφωνα με την οποία οι παρεκκλίσεις από τις απαγορεύσεις του άρθρου 8 παράγραφος 1 χορηγούνται κατά περίπτωση με έκδοση πιστοποιητικού, δεν εφαρμόζεται για τα ακόλουθα είδη, για τα οποία δεν απαιτείται πιστοποιητικό:

1. δείγματα ζώων που έχουν γεννηθεί και εκτραφεί σε αιχμαλωσία και ανήκουν σε είδη του παραρτήματος Χ του παρόντος κανονισμού και για υβρίδιά τους, εφόσον τα δείγματα των σχολιαζόμενων ειδών έχουν σημανθεί σύμφωνα με το άρθρο 66 παράγραφος 1 του παρόντος κανονισμού·

2. τεχνητώς αναπαραχθέντα δείγματα φυτικών ειδών·

3. κατεργασμένα δείγματα που αποκτήθηκαν πριν από 50 χρόνια τουλάχιστον, όπως ορίζεται στο άρθρο 2 στοιχείο κγ) του κανονισμού (ΕΚ) αριθ. 338/97·

▼M2

4. νεκρά δείγματα κροκοδειλοειδών του παραρτήματος A με κωδικό πηγής D, εφόσον έχουν σημανθεί ή ταυτοποιηθεί με άλλα μέσα σύμφωνα με τον παρόντα κανονισμό·

5. χαβιάρι του Acipenser brevirostrum και των υβριδίων του, με κωδικό πηγής D, εφόσον έχει συσκευασθεί σε δοχείο που φέρει σήμανση σύμφωνα με τον παρόντα κανονισμό.

▼B

Άρθρο 63

Προέκδοση πιστοποιητικών βάσει του άρθρου 8 παράγραφος 3 του κανονισμού (ΕΚ) αριθ. 338/97

1. Για τους σκοπούς του άρθρου 8 παράγραφος 3 στοιχείο δ) του κανονισμού (ΕΚ) αριθ. 338/97, τα κράτη μέλη έχουν δικαίωμα να διαθέσουν προεκδοθέντα πιστοποιητικά στους εκτροφείς που έχουν εγκριθεί για το σκοπό αυτό από διαχειριστικό όργανο, εφόσον αυτοί διατηρούν αρχεία εκτροφής τα οποία είναι στη διάθεση του αρμόδιου διαχειριστικού οργάνου μόλις ζητηθούν.

Στα πιστοποιητικά αναγράφεται, στο τετραγωνίδιο 20, η ακόλουθη δήλωση:

«Πιστοποιητικό έγκυρο μόνο για τις ακόλουθες ταξινομικές κατηγορίες:............».

2. Για τους σκοπούς του άρθρου 8 παράγραφος 3 στοιχεία δ) και η) του κανονισμού (ΕΚ) αριθ. 338/97, τα κράτη μέλη μπορούν να διαθέτουν προεκδοθέντα πιστοποιητικά σε άτομα που έχουν λάβει άδεια από διαχειριστικό όργανο να πωλούν βάσει παρόμοιων πιστοποιητικών νεκρά δείγματα εκτραφέντα σε αιχμαλωσία ή/και μικρούς αριθμούς νεκρών δειγμάτων που έχουν νομίμως αποσπαστεί από το φυσικό τους περιβάλλον στην Κοινότητα, εφόσον τα εν λόγω άτομα:

α) διατηρούν αρχεία τα οποία είναι στη διάθεση του αρμόδιου διαχειριστικού οργάνου μόλις ζητηθούν και τα οποία περιέχουν λεπτομέρειες όσον αφορά τα πωληθέντα δείγματα και είδη, την αιτία θανάτου (όταν είναι γνωστή), τα άτομα που προμήθευσαν τα δείγματα και τους αγοραστές τους·

β) υποβάλλουν λεπτομερειακή ετήσια έκθεση στο αρμόδιο διαχειριστικό όργανο σχετικά με τις πωλήσεις κατά τη διάρκεια του έτους, τον τύπο και τον αριθμό των δειγμάτων, τα είδη στα οποία ανήκαν τα δείγματα και τον τρόπο απόκτησής τους.

▼M2

3. Τα προεκδοθέντα πιστοποιητικά θα είναι έγκυρα μόνον όταν είναι συμπληρωμένα και ο αιτών έχει διαβιβάσει αντίγραφο του πιστοποιητικού στο εκδίδον διαχειριστικό όργανο.

▼B







ΚΕΦΑΛΑΙΟ XVI

ΑΠΑΙΤΗΣΕΙΣ ΕΠΙΣΗΜΑΝΣΗΣ

Άρθρο 64

Η επισήμανση των δειγμάτων για σκοπούς εισαγωγής και εμπορικές δραστηριότητες εντός της Κοινότητας

1. Για τα δείγματα που ακολουθούν, άδειες εισαγωγής εκδίδονται μόνο όταν ο αιτών αποδείξει επαρκώς στο αρμόδιο διαχειριστικό όργανο ότι τα δείγματα έχουν σημανθεί ατομικά σύμφωνα με τις διατάξεις του άρθρου 66 παράγραφος 6:

α) δείγματα που προέρχονται από επιχείρηση αναπαραγωγής ζώων σε αιχμαλωσία εγκεκριμένη από τη διάσκεψη των μερών της σύμβασης·

β) δείγματα προερχόμενα από κτηνοτροφική δραστηριότητα εγκεκριμένη από τη διάσκεψη των συμβαλλομένων μερών της σύμβασης·

γ) δείγματα από πληθυσμό ειδών του προσαρτήματος I της σύμβασης για τα οποία έχει εγκριθεί ποσόστωση εξαγωγής από τη διάσκεψη των συμβαλλομένων μερών της σύμβασης·

δ) ακατέργαστοι χαυλιόδοντες και τμήματά τους μήκους μεγαλύτερου ή ίσου των 20 εκατοστών και βάρους μεγαλύτερου ή ίσου του 1 χιλιογράμμου·

ε) ακατέργαστα, κατεργασμένα ή/και φινιρισμένα δέρματα, λαγόνες, ουρές, λαιμοί, πόδια, ράχες και άλλα μέρη από κροκοδειλοειδή που εξάγονται στην Κοινότητα και ολόκληρα ακατέργαστα, κατεργασμένα ή φινιρισμένα δέρματα κροκοδειλοειδών και λαγόνες που επανεξάγονται στην Κοινότητα·

στ) ζώντα σπονδυλωτά ζώα καταχωρισμένα στα είδη του παραρτήματος Α του κανονισμού (ΕΚ) αριθ. 338/97 τα οποία ανήκουν σε πλανόδια έκθεση·

ζ) οιοδήποτε δοχείο για χαβιάρι του είδους Acipenseriformes spp. (κονσερβοκούτι, βάζο ή κουτί στο οποίο συσκευάζεται απευθείας χαβιάρι).

2. Για τους σκοπούς του άρθρου 8 παράγραφος 5 του κανονισμού (ΕΚ) αριθ. 338/97, όλα τα δοχεία που περιέχουν χαβιάρι όπως ορίζονται στο στοιχείο ζ) του παρόντος άρθρου επισημαίνονται σύμφωνα με το άρθρο 66 παράγραφος 6 του παρόντος κανονισμού και υπο την επιφύλαξη συμπληρωματικών διατάξεων του άρθρου 66 παράγραφος 7 του παρόντος κανονισμού.

Άρθρο 65

Επισήμανση δειγμάτων για σκοπούς εξαγωγής και επανεξαγωγής

1. Πιστοποιητικά επανεξαγωγής για δ